
ABSTRACT
Regimul aplicabil reprezentării instituţionale a cetăţenilor cu reşedinţa în străinătate este guvernat de dispoziţiile legale referitoare la reprezentarea acestora de către parlamentari, pe de o parte şi de către organisme publice (ad-hoc), pe de altă parte. 
▪ În ce priveşte reprezentarea în Parlament a cetăţenilor stabiliţi în străinătate, se disting state care:

- impun condiţii restrictive pentru participarea la alegerile parlamentare – Danemarca, Germania şi Irlanda sau impun condiţii mai flexibile - Marea Britanie;

- permit participarea necondiţionată la alegerea membrilor Parlamentului: Austria, Belgia, Italia, Olanda, Portugalia, Spania şi Suedia.
De asemenea, se pot distinge state care:

- permit cetăţenilor proprii să participe la alegerile generale fără a desemna parlamentari care să îi reprezinte într-o manieră specifică – Austria, Belgia, Spania, Olanda, Marea Britanie şi Suedia;

- au constituit una sau mai multe circumscripţii electorale pentru alegerea reprezentanţilor cetăţenilor care trăiesc în străinătate – Italia şi Portugalia.

▪ În Spania, Italia şi Portugalia există o instanţă naţională specifică (cu caracter consultativ şi competenţe limitate) care îi reprezintă pe cetăţenii stabiliţi în străinătate.
În Spania, Consiliul general pentru cetăţenii spanioli din străinătate
 este organul “consultativ şi de consiliere” de pe lângă Ministerul Muncii şi al Afacerilor Sociale (Direcţia generală pentru emigraţie). Consiliul asigură şi reprezentarea tuturor comunităţilor şi oraşelor autonome care doresc acest lucru, precum şi a federaţiilor şi asociaţiilor de emigranţi reprezentative înregistrate.
În Italia, Consiliul general al italienilor din străinătate
 reprezintă comunităţile italiene din străinătate pe lângă toate organismele care pun în aplicare politicile privind aceste comunităţi.
În Portugalia, Consiliul comunităţilor portugheze
 este un organ consultativ de sprijinire a Guvernului în elaborarea şi implementarea politicilor privind emigraţia şi comunităţile portugheze din străinătate.
▪ Germania, Austria, Belgia, Danemarca, Irlanda, Olanda, Marea Britanie şi Suedia nu au înfiinţat un organ de reprezentare specifică a resortisanţilor cu reşedinţa în străinătate pe lângă autorităţile diplomatice sau consulare corespunzătoare.

▪ Spania, Italia şi Portugalia au instituit, de asemenea, comitete (instanţe specifice “pe teren”) pentru reprezentarea resortisanţilor lor pe lângă misiunile diplomatice şi consulare. 
Numărul membrilor acestor comitete, care variază în funcţie de populaţia reprezentată, este cuprins între 4 şi 14 în Portugalia, între 7 şi 15 în Spania şi între 12 şi 18 în Italia. 

Comitetele au ca atribuţii principale:

- reprezentarea intereselor specifice ale cetăţenilor stabiliţi în străinătate;

- desemnarea membrilor instanţei naţionale însărcinată cu reprezentarea cetăţenilor stabiliţi în străinătate (în Spania şi Italia).

AUSTRIA

Potrivit estimărilor Ministerului Afacerilor Externe, numărul cetăţenilor austrieci cu reşedinţa în străinătate este de aproximativ 500.000.

1. Reprezentarea în Parlament

▪ Cetăţenii austrieci stabiliţi în străinătate nu au o reprezentare specifică în Parlamentul Federal.

▪ Participarea la scrutinuri

Cetăţenii cu reşedinţa permanentă sau temporară în străinătate pot vota prin corespondenţă la toate tipurile de alegeri.
  
În ceea ce priveşte alegerile pentru Consiliul Naţional, Constituţia şi Legea federală privind alegerea Consiliului Naţional
 prevăd următoarele:

- Consiliul Naţional este ales, pe baza principiului reprezentării proporţionale, prin vot universal, egal, direct, secret şi personal exprimat de bărbaţii şi femeile care în ziua scrutinului au vârsta de 16 ani împliniţi (Constituţie, art.26.1) 
; membrii celei de-a doua Camere legislative, Consiliul Federal şi supleanţii acestora sunt aleşi de parlamentele de land prin scrutin proporţional;

- alegătorii care, în ziua scrutinului, nu îşi pot exprima votul în faţa autorităţii electorale competente, de exemplu, absentează din motive de sănătate sau se află în străinătate, au dreptul de a primi un card de vot, pe baza cererii depuse anterior în condiţiile prevăzute de lege (Legea federală privind alegerea Consiliului Naţional, art.38.1); 
- au dreptul de a vota prin corespondenţă cetăţenii cu reşedinţa permanentă sau temporară în străinătate înscrişi în registrul electoral al localităţii de origine de pe teritoriul naţional (Legea federală privind alegerea Consiliului Naţional, art.24.1). 
▪ Circumscripţiile electorale

Exercitarea dreptului de vot este subordonată înscrierii alegătorilor pe listele electorale. Potrivit dispoziţiilor Legii din 1973 privind registrul electoral, alegătorii austrieci stabiliţi în străinătate trebuie să solicite înscrierea pe listele electorale ale  comunei în care figurează pe listele electorale pentru alegerile europene sau ale comunei în care au avut ultimul domiciliu principal sau în care cel puţin unul din părinţi are sau a avut domiciliul principal. Dacă niciuna din aceste condiţii nu este îndeplinită, comuna de înscriere este desemnată în funcţie de unul din următoarele criterii stabilite în funcţie de legăturile avute cu ţara natală: locul de naştere; domiciliul principal al soţului sau soţiei; domiciliul principal al părinţilor; sediul angajatorului; dreptul de proprietate asupra terenurilor/locuinţelor; activele patrimoniale; alte relaţii “de viaţă”.
Pe listele electorale pot fi înscrise persoanele care au împlinit vârsta de 15 ani înainte de data de 1 ianuarie a anului înscrierii în registru sau care îi împlinesc în anul în curs. Înscrierea, valabilă pentru 10 ani, poate fi reînnoită pe baza unei simple cereri.

2. Reprezentarea de către structuri specifice 
▪ Nu există un organism public specific care să asigure reprezentarea instituţională a cetăţenilor austrieci cu reşedinţa în străinătate. 

▪ Federaţia mondială a cetăţenilor austrieci cu reşedinţa în străinătate (Auslandsösterreicher-Weltbund (AÖWB)), reunind cca 170 de asociaţii ale cetăţenilor austrieci din lumea întreagă, respectiv 10.000 de membri, are ca principal obiect de activitate reprezentarea intereselor acestora pe lângă instituţiile austriece.

BELGIA
În anul 2014, numărul cetăţenilor belgieni cu reşedinţa în străinătate înregistraţi la misiunile diplomatice şi consulare ale Belgiei, era de 403.641.
 Întrucât înregistrarea este facultativă, se estimează că numărul cetăţenilor belgieni cu reşedinţa în străinătate este de aproximativ 500.000.

La alegerile legislative federale din 25 mai 2014, s-au înscris pentru a-şi exercita dreptul de vot (personal, prin procură sau prin corespondenţă) 128.902 de cetăţeni cu reşedinţa în străinătate, din care: 20.241 au votat personal sau prin procură într-o comună din Belgia; 19.080 au votat personal sau prin procură la postul diplomatic/consular la care s-au înregistrat; 89.581 au votat prin corespondenţă
.

1. Reprezentarea în Parlament

▪ Cetăţenii belgieni stabiliţi în străinătate nu au o reprezentare specifică în Parlament.

▪ Participarea la scrutinuri

Potrivit Codului electoral (modificat prin Legea adoptată la 19 iulie 2012 privind modificarea Codului electoral), toţi cetăţenii belgieni din străinătate înscrişi în registrele de evidenţă a populaţiei ţinute de posturile diplomatice sau consulare au obligaţia de a vota la alegerile parlamentare şi europene.

La alegerile europene, cetăţenii belgieni care au reşedinţa principală într-un alt stat membru votează prin corespondenţă. 

Potrivit articolelor 61 şi 62 din Constituţie
, membrii Camerei Reprezentanţilor sunt aleşi direct, prin vot obligatoriu şi secret, de către cetăţenii care au împlinit vârsta de 18 ani şi care nu se află în una din situaţiile de excludere prevăzute de lege. 

Senatul este format din 60 de senatori, din care: 29 senatori sunt desemnaţi de Parlamentul flamand; 10 senatori sunt desemnaţi de Parlamentul Comunităţii franceze; 8 senatori sunt desemnaţi de Parlamentul Regiunii Valone; 2 senatori sunt desemnaţi de grupul lingvistic francez din cadrul Parlamentului Regiunii Bruxelles-Capitală; 1 senator este desemnat de Parlamentul Comunităţii germanofone; 6 senatori sunt desemnaţi de cei 29 de senatori desemnaţi de Parlamentul flamand; 4 senatori sunt desemnaţi de senatorii desemnaţi de Parlamentul Comunităţii franceze, de Parlamentul Regiunii valone şi de senatorii desemnaţi de grupul lingvistic francez din cadrul Parlamentului Regiunii Bruxelles-Capitală. (Constituţie, art.67)
Obligaţia evidenţei cetăţenilor cu reşedinţa permanentă în străinătate (care revine misiunilor diplomatice şi consulare jurisdicţional competente), precum şi modalitatea de înscriere în registrul electoral sunt reglementate de art.180 din Codul electoral, potrivit căruia: 
- toţi cetăţenii belgieni înscrişi în registrele populaţiei ţinute de posturile diplomatice/consulare belgiene din străinătate care îndeplinesc condiţiile legale privind electoratul au obligaţia de a vota
;

- aceste persoane se înregistrează ca alegători în comuna belgiană pentru care optează;

- cetăţenii belgieni din străinătate îşi pot exercita dreptul de vot personal/prin procură într-o comună din Belgia; prin corespondenţă; personal/prin procură la postul diplomatic/consular în a cărui evidenţă se află. 
▪ Circumscripţiile electorale

Exercitarea dreptului de vot este subordonată condiţiei de înscriere pe listele electorale. Potrivit Codului electoral, cetăţeanul belgian stabilit în străinătate se poate înscrie ca alegător în:

- registrele de evidenţă a populaţiei din cadrul ultimei comune din Belgia în care a fost înscris;

- registrele de evidenţă a populaţiei din comuna locului de naştere;

- registrele de evidenţă a populaţiei din comuna în care tatăl/mama sa a fost înscris/înscrisă ultima dată;

- registrele de evidenţă a populaţiei din comuna în care o rudă de până la gradul 3 este/a fost înscrisă ultima dată sau din comuna în care un ascendant a fost născut, este/a fost înscris.

Înscrierea permite participarea la toate alegerile legislative care se desfăşoară începând cu prima zi din cea de a 4-a lună care urmează depunerii cererii, atâta vreme cât persoana rămâne înscrisă în registrul de evidenţă a populaţiei de la acelaşi post diplomatic/consular.

2. Reprezentarea de către structuri specifice
Nu există un organism public specific de reprezentare instituţională a cetăţenilor belgieni stabiliţi în străinătate.

CEHIA

Potrivit datelor statistice publicate de Ministerul Afacerilor Externe
, în anul 2011, numărul cetăţenilor cehi stabiliţi în străinătate care deţineau paşaport ceh era de aproximativ 200.000.

1. Reprezentarea în Parlament

Cetăţenii cehi cu reşedinţa în străinătate nu au o reprezentare specifică în Parlament. 

▪ Participarea la scrutinuri

Cetăţenii cehi cu reşedinţa permanentă/temporară în străinătate pot participa la alegerile parlamentare; votul se exercită personal, la misiunea diplomatică sau consulară corespunzătoare.
Ambasadele întocmesc lista alegătorilor din străinătate care utilizează cartea de alegător pentru a vota la ambasadă şi a alegătorilor cu reşedinţa permanentă în străinătate. Aceştia din urmă trebuie să se înscrie pe o listă specială, pe baza unei cereri scrise, însoţită de documente originale/copii de stabilire a identităţii, naţionalităţii şi adresei permanente în raza teritorială de competenţă a ambasadei care întocmeşte lista electorală. Cererea se depune la ambasadă cel târziu cu 40 de zile înainte de data scrutinului. 
Listele de alegători se finalizează cu 30 de zile înainte de data scrutinului şi sunt transmise imediat la Ministerul Afacerilor Externe, pentru verificare (şi eventuala eliminare a dublei înscrieri). Cu cel târziu 20 de zile înainte de data scrutinului, Ministerul Afacerilor Externe transmite listele finale la Ministerul de Interne pentru compararea listelor speciale cu listele permanente. Dacă un alegător înscris pe o listă din străinătate este înregistrat şi pe o listă permanentă, Ministerul de Interne anunţă în acest sens autoritatea locală responsabilă, care procedează la eliminarea numelui alegătorului de pe lista permanentă. Alegătorul în cauza este informat asupra radierii de pe listă, de către ambasadă.

Fiecare ambasadă notifică comisiei electorale speciale lista alegătorilor autorizaţi să voteze la alegerile legislative.

▪ Circumscripţiile electorale

Toate secţiile de vot din străinătate trebuie încadrate în regiunile electorale stabilite de comisia electorală a statului, cel târziu în 7 zile de la data convocării alegerilor de către Preşedintele Republicii.

2. Reprezentarea de către structuri specifice
Nu există un organism public specific de reprezentare a instituţională a cetăţenilor cehi cu reşedinţa în străinătate.

3. Relaţiile cu cetăţenii stabiliţi în străinătate
Comisarul special pentru cehii cu reşedinţa în străinătate cooperează cu organizaţiile/asociaţiile cetăţenilor cehi din întreaga lume, prin:

- asigurarea de donaţii financiare destinate proiectelor culturale iniţiate de aceste organizaţii/societăţi, precum şi întreţinerii şi reparării şcolilor din comunităţile de cehi din străinătate, a instituţiilor culturale şi a micilor monumente;

- implementarea de programe educaţionale destinate cetăţenilor cehi din străinătate: organizarea de cursuri de vară pentru învăţarea limbii cehe de către profesorii din comunităţile de cehi din străinătate; cursuri de unul sau două semestre organizate în cadrul universităţilor din Cehia pentru cetăţenii stabiliţi în străinătate; organizarea de schimburi de experienţă între profesorii din Cehia şi cei din comunităţile din străinătate; trimiterea, în ţări din întreaga lume, de lectori pentru promovarea limbii şi literaturii cehe.
CROAŢIA
Potrivit informaţiilor incluse în documentul “Strategia pentru relaţiile Republicii Croaţia cu croaţii din străinătate”, în 12 ţări europene trăiesc 350.000 de membri ai minorităţii croate, în Bosnia şi Herţegovina 400.000 şi, în alte state ale lumii, 3 milioane de croaţi expatriaţi.

Cetăţenii croaţi stabiliţi în străinătate pot fi împărţiţi în trei categorii: diaspora (migranţii economici şi politici), minorităţile naţionale native din ţări europene şi croaţii nativi ca una din cele 3 naţiuni care formează populaţia Bosniei şi Herţegovinei.

1. Reprezentarea în Parlament

Potrivit art.8 din Legea privind alegerea reprezentanţilor în Parlament
, alegătorii care nu au reşedinţa pe teritoriul naţional au dreptul de a fi reprezentaţi în Parlament şi, în condiţiile prevăzute de art.41 din aceeaşi lege
, de a alege un anumit număr de parlamentari.

Numărul parlamentarilor aleşi de cetăţenii croaţi cu reşedinţa în străinătate a fost redus de la 12, în anul 1995, la o cotă variabilă în anii 2000, 2003 şi 2007  şi la 3 în anul 2011.

▪ Participarea la scrutinuri

Cetăţenii croaţi cu reşedinţa permanentă în străinătate pot vota la alegerile parlamentare şi europene. Cetăţenii cu reşedinţa temporară în străinătate pot vota la toate tipurile de scrutin.

Votul se exercită personal, în cadrul misiunii diplomatice/consulare a Croaţiei.

Lista electorală a cetăţenilor cu reşedinţa în străinătate este întocmită/ţinută la Zagreb. 
Pentru cetăţenii care, la data alegerilor parlamentare sau prezidenţiale, au reşedinţa temporară în străinătate, lista electorală este întocmită/ţinută de misiunile diplomatice şi consulare; aceşti cetăţeni sunt înscrişi în funcţie de locul de reşedinţă avut înainte de plecarea în străinătate.

Lista electorală se stabileşte pe baza registrului populaţiei sau a altor documente publice/dovezi credibile. Cu cel târziu 10 zile înainte de data alegerilor, Biroul naţional electoral anunţă lista secţiilor de votare din străinătate, precum şi secţia la care trebuie să voteze fiecare cetăţean. Cu cel târziu 8 zile înainte de data scrutinului, autoritatea competentă înmânează fiecărui alegător un extras al listei electorale care conţine detaliile care îl privesc.

La misiunile diplomatice şi consulare, votul durează două zile şi se încheie în ziua încheierii procesului de votare pe teritoriul naţional.

Votul este contabilizat în circumscripţia aferentă comunei de origine în care alegătorul este înscris în registrul populaţiei, cu excepţia alegerilor parlamentare, la care votul este contabilizat în circumscripţia electorală a croaţilor din străinătate.

▪ Circumscripţiile electorale

Potrivit art.12 din Legea privind circumscripţiile pentru alegerile parlamentare
, pentru cetăţenii croaţi cu reşedinţa în străinătate se constituie o circumscripţie separată.

2. Reprezentarea de către structuri specifice
Majoritatea organizaţiilor/asociaţiilor de croaţi existente în statele din Europa au ca obiectiv principal păstrarea şi protejarea identităţii emigranţilor croaţi şi instituţionalizarea acesteia prin intermediul programelor şcolare. O mare parte din activităţile acestor asociaţii este rezervată recunoaşterii statutului special al limbii croate şi al grupurilor etnice croate.

Asociaţiile croate din Europa nu sunt interconectate naţional şi transnaţional, iar acţiunea comună este mai degrabă excepţia decât regula.
 

3. Relaţiile cu cetăţenii stabiliţi în străinătate
Potrivit prevederilor cuprinse în Capitolul II – Autorităţi competente pentru relaţii şi cooperare din Legea privind relaţiile dintre Republica Croaţia şi croaţii stabiliţi în străinătate
, principalele organismele cu competenţe în domeniu sunt:
▪ Oficiul de stat pentru croaţii din străinătate, organ al administraţiei centrale care are ca principale atribuţii:

- coordonarea şi monitorizarea activităţilor desfăşurate, în comun, de ministerele competente, organismele administraţiei de stat, autorităţile competente în domeniul cooperării şi cetăţenii croaţi cu reşedinţa în străinătate;

- asigurarea protecţiei drepturilor şi intereselor cetăţenilor croaţi stabiliţi în străinătate;

- asigurarea conservării şi întăririi identităţii croaţilor cu reşedinţa în străinătate;

- stabilirea, menţinerea şi promovarea relaţiilor cu croaţii din străinătate;

- întărirea cooperării cu croaţii din străinătate şi elaborarea strategiei de comunicare cu aceştia;

- în cooperare cu ministerele competente, realizarea de activităţi vizând crearea condiţiilor de reîntoarcere a emigranţilor/diasporei în Croaţia şi includerea/integrarea acestora în viaţa economică şi socială din ţară;

- elaborarea de propuneri privind politica de încurajare şi sprijinire a reîntoarcerii în ţară a acestora; implementarea de măsuri şi programe pentru integrarea croaţilor reîntorşi în ţară; 

- asigurarea de sprijin pentru investiţii în afaceri;

- acordarea de sprijin economic comunităţilor de croaţi din străinătate;

- implementarea “Strategiei pentru relaţiile Republicii Croaţia cu croaţii din străinătate”, prezentarea de propuneri de proiecte şi planuri de implementare, precum şi monitorizarea realizării acestora;

- planificarea şi asigurarea de resurse financiare pentru realizarea programelor şi proiectelor destinate cetăţenilor croaţi cu reşedinţa în străinătate. 
▪ Comisia parlamentară pentru croaţii cu reşedinţa în străinătate
 elaborează şi monitorizează implementare politicilor în materie, având drepturile şi obligaţiile unui organ de lucru cu competenţe în domenii referitoare la:

- statutul legal al comunităţilor etnice şi minorităţilor croate din alte state; propuneri de măsuri de îmbunătăţire a cooperării destinate protejării drepturilor acestora şi păstrării identităţii naţionale;

- toate formele de cooperare internaţională benefice croaţilor cu reşedinţa în ţări vecine şi în întreaga lume, precum şi acordarea de sprijin financiar corespunzător;

- promovarea programelor de reîntoarcere în ţară a emigranţilor croaţi şi sprijinirea acestora în domenii ale vieţii economice, sociale, culturale aflate în competenţa instituţiilor statului;

- examinarea iniţiativelor şi recomandărilor/propunerilor prezentate de cetăţenii croaţi cu reşedinţa în ţările vecine şi în întreaga lume;

- menţinerea de contacte regulate cu reprezentanţi ai cetăţenilor croaţi stabiliţi în străinătate;

- protejarea drepturilor şi intereselor cetăţenilor croaţi stabiliţi în străinătate, precum şi acordarea de asistenţă comunităţilor etnice croate din străinătate. 

(Regulamentul Parlamentului, art.89)

▪ Alte autorităţi cu competenţe în materie
- Consiliul Guvernului pentru croaţii cu reşedinţa în străinătate; 

- ministerele din domeniile afacerilor externe, afacerilor interne, ştiinţei, educaţiei, sportului, culturii, economiei, sănătăţii, bunăstării sociale, turismului, dezvoltării regionale şi finanţelor;

- Fundaţia pentru patrimoniul croat;
- alte organisme şi instituţii care desfăşoară activităţi legate de croaţii din străinătate sau ale căror activităţi prezintă interes pentru aceştia. (Legea privind relaţiile dintre Republica Croaţia şi croaţii stabiliţi în străinătate, art.16)
DANEMARCA
Potrivit informaţiilor Asociaţiei ”Danezii de pretutindeni”, numărul cetăţenilor danezi cu reşedinţa în străinătate este cuprins între 200.000-300.000.

1. Reprezentarea în Parlament

▪ Cetăţenii danezi cu reşedinţa în străinătate nu au o reprezentare specifică în Parlament.

▪ Participarea la scrutinuri
Potrivit art.28 din Constituţie, pot participa la alegerile parlamentare, cetăţenii care au împlinit vârsta de 18 ani şi care au domiciliul permanent în Danemarca. 

Totuşi, art.2 din Legea nr.107 din 8 februarie 2011 permite participarea la alegerile parlamentare, fiind considerate ca având domiciliul în Danemarca, persoanele care:

i) sunt angajate de statul danez şi au primit ordinul de a-şi desfăşura activitatea în afara ţării:

ii) au reşedinţa provizorie în străinătate pentru că:

- sunt trimişi în străinătate pentru a servi ca angajaţi ai unei autorităţi publice daneze sau ai unei întreprinderi private sau asociaţii stabilite în Danemarca;

- se află în străinătate în calitate de angajaţi ai unei organizaţii internaţionale la care Danemarca are calitatea de membru;

- sunt trimişi în străinătate pentru a activa într-o organizaţie non-guvernamentală daneză;

- se află în străinătate în scopuri de formare;

- se află în străinătate din motive de sănătate;

- se află în străinătate şi pot fi integral asimilate persoanelor menţionate mai sus, luându-se în considerare legăturile pe care le au cu Danemarca;

- se află în străinătate şi urmează să se reîntoarcă în Danemarca în următorii 2 ani de la plecare;

- au domiciliul comun cu una din persoanele aflate în situaţiile menţionate dacă cei doi colocatari au contractat o căsătorie/parteneriat înregistrat; sau dacă îndeplinesc condiţiile pentru contractarea unei căsătorii/parteneriat înregistrat şi au un domiciliu comun înainte de plecare.

Cetăţenii danezi de peste 18 ani care, la data desfăşurării alegerilor, se află în străinătate, exercită votul anticipat la misiunea diplomatică sau consulară corespunzătoare. 
Dreptul de a vota anticipat este conferit de lege anumitor categorii de persoane:

- persoanelor angajate de statul danez şi detaşate în afara graniţelor Regatului, considerate a fi rezidenţi permanenţi ai Regatului;
- următoarelor persoane considerate ca având reşedinţa permanentă în Regat:

i) persoane detaşate în cadrul unor servicii străine ca angajaţi ai unei agenţii publice daneze sau ai unei întreprinderi/asociaţii locale private;

ii) persoane care au reşedinţa în state străine în calitate de angajaţi ai unei organizaţii internaţionale din care Danemarca face parte;

iii) persoane trimise în ţări străine de către o organizaţie de asistenţă;

iv) persoane care locuiesc în străinătate în scop educaţional;

v) persoane care locuiesc în străinătate din motive medicale;

vi) persoane care locuiesc în străinătate şi care, luându-se în considerare afiliaţia cu Regatul, trebuie să aibă un statut egal cu cel al persoanelor prevăzute la paragrafele i)-v)

- persoanelor cu reşedinţa în străinătate considerate a fi rezidenţi permanenţi ai Regatului dacă intenţionează să se reîntoarcă în Regat în termen de 2 ani de la părăsirea acestuia;
- oricărei persoane care coabitează la aceeaşi adresă cu o persoană prevăzută la punctele i), ii) sau iii), considerată a fi rezident permanent al Regatului dacă partenerii de coabitare în cauză:

i) s-au căsătorit sau au o relaţie înregistrată de parteneriat sau

ii) îndeplinesc condiţiile pentru a se căsători sau pentru a intra într-o relaţie înregistrată de parteneriat şi şi-au stabilit o reşedinţă comună înainte de a pleca. (…)

(Legea nr.271/1987 privind alegerile parlamentare, art.2 )
▪ Circumscripţiile electorale

Exercitarea dreptului de vot este subordonată înscrierii pe listele electorale.
Alegătorii aflaţi în străinătate sunt înregistraţi în Registrul central al persoanelor ca persoane care au părăsit ţara. Aceştia sunt înscrişi, la cerere, pe listele electorale ale comunei în care au avut reşedinţa înainte de părăsirea teritoriului naţional. 
În cazul în care alegătorii au avut reşedinţa în străinătate o perioadă mai mare de 4 ani, Comisia electorală verifică, înainte de înscrierea pe listele electorale, dacă sunt îndeplinite condiţiile prevăzute de art.2 din legea menţionată şi dacă solicitantul aparţine uneia din categoriile de persoane considerate ca având domiciliul permanent în Danemarca. Comisia este sesizată de comună, care îi transmite, automat în acest caz, cererea de înscriere. Decizia Comisiei are valabilitate pe o durată de 2 ani de la data adoptării.

Votul se desfăşoară prin corespondenţă la ambasade şi consulate.

2. Reprezentarea de către structuri specifice
▪ Nu există un organism public specific care să asigure reprezentarea instituţională a cetăţenilor danezi cu reşedinţa în străinătate.

▪ Asociaţia “Danezii de pretutindeni” care, în 2011, număra 2.000 de membri din 123 ţări, reprezintă într-o manieră informală interesele cetăţenilor danezi din străinătate.

În 2008, Asociaţia a publicat o notă privind dreptul de vot al danezilor cu reşedinţa în străinătate la alegerile parlamentare, prin care a propus acordarea dreptului de vot persoanelor care îşi manifestă intenţia de a se reîntoarce în ţară în următorii 10 ani de la plecare şi nu în următorii 2 ani aşa cum prevede reglementarea actuală adoptată în 2004. Asociaţia a transmis acest document miniştrilor, şefilor de partide şi grupuri politice, precum şi comisiilor parlamentare.
FRANŢA
Din numărul estimat - la 1 ianuarie 2013 - de 2,5 milioane de francezi cu reşedinţa în străinătate, 1,61 milioane sunt înregistraţi în Registrul mondial al francezilor stabiliţi în afara graniţelor ţării (întocmit pe baza informaţiilor cuprinse în registrele francezilor cu reşedinţa în străinătate ţinute de misiunile consulare).
Registrul mondial este ţinut de Ministerul Afacerilor Externe. Potrivit Decretului nr.2013-161 din 22 februarie 2013 privind autentificarea populaţiei francezilor stabiliţi în străinătate la 1 ianuarie 2013, înregistrarea este facultativă. 
 

Înscrierea în registru este reglementată de Decretul nr.2003-1377 din 31 decembrie 2003 privind înscrierea în registrul francezilor stabiliţi în străinătate
, potrivit căruia:
- orice cetăţean francez stabilit în străinătate poate solicita şefului postului consular teritorial competent, înscrierea în registrul francezilor cu reşedinţa în străinătate.

Registrul este destinat: 

a) şefului postului consular, pentru a cunoaşte, localiza şi ţine evidenţa persoanelor din comunitatea franceză aflată în circumscripţia sa consulară; facilita exercitarea protecţiei consulare, în condiţiile prevăzute de acordurile încheiate de Franţa (îndeosebi de Convenţia de la Viena privind relaţiile consulare); permite stabilirea, actualizarea şi, după caz, aplicarea planului de securitate al comunităţii franceze; 

b) cetăţenilor francezi stabiliţi în străinătate, pentru a: facilita îndeplinirea formalităţilor administrative; permite accesul la anumite proceduri sau prestaţii legate de reşedinţa în străinătate; primi informaţiile difuzate de postul consular (art.2);
- înscrierea în registrul francezilor stabiliţi în străinătate implică înregistrarea, pe baza prezentării de documente justificative, de informaţii esenţiale care îi privesc personal şi, după caz, care privesc soţul şi copii minori de naţionalitate franceză. 

Informaţiile se referă la: identitatea solicitantului, naţionalitatea franceză, reşedinţă, situaţie familială, profesie, situaţia în ce priveşte codul serviciului naţional dacă are vârsta între 16 şi 25 de ani, situaţia privind înscrierea pe listele electorale şi persoanele de contact în caz de urgenţă. Sunt, de asemenea, înregistrate, o fotografie recentă şi semnatura (art.4);
- înscrierea în registrul cetăţenilor francezi stabiliţi în străinătate poate fi solicitată şi prin poştă, fax sau curier electronic, prin transmiterea unei copii a cărţii naţionale de identitate franceze sau a paşaportului valabil sau expirat de cel puţin 2 ani şi a unor detalii privind reşedinţa în circumscripţia consulară.

Înscrierea devine efectivă după verificarea documentelor justificative, îndeosebi a celor privind identitatea, naţionalitatea franceză sau reşedinţa cetăţeanului francez în cauză (art.5);
- durata de valabilitate a înscrierii în registrul francezilor cu reşedinţa în străinătate este de 5 ani; dacă sejurul cetăţeanului francez care solicită înscrierea are o anumită dată scadentă, această durată poate fi mai mică.
Înscrierea în registrul francezilor stabiliţi în străinătate poate fi reînnoită. Cu cel puţin trei luni înainte de data expirării înscrierii, cetăţenii francezi primesc un aviz referitor la necesitatea confirmării reşedinţei în circumscripţia consulară prin intermediului unui document justificativ/declaraţii pe proprie răspundere.

În lipsa unui răspuns până la data expirării validităţii înscrierii, se consideră că respectiva persoană nu mai are reşedinţa în circumscripţia consulară, iar înscrierea nu se reînnoieşte automat. Totuşi, şeful postului consular are posibilitatea de a reînnoi înscrierea, fără îndeplinirea unor formalităţi speciale, dacă dispune de informaţii care să îi permită stabilirea cu certitudine a faptului că cetăţeanul francez continuă să aibă reşedinţa în circumscripţie. 
Radierea din registrul francezilor stabiliţi în străinătate se efectuează la cerere sau prin decizia şefului postului consular dacă acesta constată că: cetăţeanul francez nu mai are reşedinţa în circumscripţia consulară/nu mai este îndeplinită condiţia de naţionalitate franceză/înscrierea s-a efectuat pe baza unor informaţii false.

Dacă un cetăţean francez deja înscris în registrul francezilor stabiliţi în străinătate se mută dintr-o circumscripţie consulară în alta, acesta este înscris - fără o formalitate specială - în registrul francezilor stabiliţi în străinătate din circumscripţia consulară în care s-a stabilit (art.13);
- Prin hotărâre a ministrului afacerilor externe, mai mulţi şefi de posturi consulare pot ţine în comun mai multe registre. De asemenea, în condiţiile prevăzute prin hotărâre a ministrului afacerilor externe, şeful unui post consular poate ţine mai multe registre.

Informaţiile cuprinse în registrele francezilor stabiliţi în străinătate din toate circumscripţiile consulare sunt incluse, de către administraţia centrală a Ministerului Afacerilor Externe, în Registrul mondial al francezilor stabiliţi în străinătate. (art.14)

1. Reprezentarea în Parlament

Potrivit art.24 din Constituţie, cetăţenii francezi “stabiliţi în străinătate sunt reprezentaţi în Adunarea Naţională şi în Senat.” 
 Astfel:
- la Adunarea Naţională, 11 deputaţi sunt aleşi prin vot universal, direct, uninominal majoritar în două tururi de scrutin;
- la Senat, 12 senatori sunt aleşi prin reprezentare proporţională de un colegiu electoral constituit din membri aleşi de Adunarea francezilor din străinătate.

▪ Participarea la scrutinuri

Cetăţenii francezi cu reşedinţa în străinătate pot vota numai la alegerile legislative organizate (în străinătate) pentru deputaţii care, potrivit prevederilor constituţionale, îi reprezintă. 
Potrivit Codului electoral, Partea legislativă, Cartea a III – Dispoziţii specifice pentru deputaţii aleşi de cetăţenii francezi stabiliţi în străinătate, art.L330-13, aceşti cetăţeni “pot vota prin corespondenţă, fie cu plic închis, fie pe cale electronică prin intermediul materialelor şi echipamentelor electronice care permit respectarea secretului votului şi a sincerităţii scrutinului. (…).”

▪ Circumscripţiile electorale

Alegerea celor 11 deputaţi ai Adunării Naţionale se desfăşoară în cadrul celor 11 circumscripţii electorale stabilite pentru francezii cu reşedinţa în străinătate:

- Circumscripţia nr.1 - SUA şi Canada (2 ţări); 

- Circumscripţia nr.2 – Mexic, America Centrală, Caraibe şi America de Sud (33 de ţări); 

- Circumscripţia nr.3 – Europa de Nord (10 ţări); 

- Circumscripţia nr.4 – Benelux (3 ţări); 

- Circumscripţia nr.5 – Peninsula Iberică şi Monaco (4 ţări); 

- Circumscripţia nr.6 – Elveţia şi Liechtenstein (2 ţări); 

- Circumscripţia nr.7 – Europa Centrală şi Balcanii (15 ţări); 

- Circumscripţia nr.8 – Europa de Sud (fără Peninsula Iberică şi Balcani) şi Extremitatea vestică a Asiei (Asia minoră) (8 ţări); 

- Circumscripţia nr.9 – Maghreb şi Africa de Vest (16 ţări); 

- Circumscripţia nr.10 – Orientul Mijlocii şi cea mai mare parte a Africii (centrale, orientale şi australe) (48 de ţări); 

- Circumscripţia nr.11 – Europa de Est, cea mai mare parte a Asiei (fără Orientul Mijlociu şi Asia minoră) şi Oceania (49 de ţări).

▪ Reprezentarea de către consiliile consulare şi de Adunarea francezilor din străinătate
Potrivit art.1 din Legea nr.659/2013 privind reprezentarea francezilor stabiliţi în străinătate, instanţele reprezentative ale francezilor stabiliţi în străinătate sunt consiliile consulare şi Adunarea francezilor din străinătate. 

1) Consiliul consular se constituie pe lângă fiecare ambasadă care are o circumscripţie şi o misiune consulară. Principala atribuţie a consiliului constă în avizarea problemelor consulare sau de interes general (cultural, educativ, economic şi social) ridicate de cetăţenii francezi având reşedinţa în respectiva circumscripţie consulară.

Consiliul consular poate fi consultat asupra oricărei probleme referitoare la protecţia şi acţiunea socială, la locurile de muncă, la formarea şi calificarea profesională, la învăţământul francez din străinătate şi la securitatea şi protecţia francezilor cu reşedinţa în circumscripţia consulară corespunzătoare.

Preşedinţia consiliului este asigurată de ambasador sau de şeful postului consular, iar vicepreşedintele este ales dintre membrii aleşi ai consiliului. (Legea nr.659/2013, art.3)
- Atribuţiile, organizarea şi funcţionarea consiliilor consulare, precum şi condiţiile în care ministrul afacerilor externe poate înfiinţa, prin hotărâre, consilii consulare pentru mai multe circumscripţii consulare se stabilesc prin decret. (Legea nr.659/2013, art.5, alineatul 5°)
- Consilierii consulari sunt aleşi prin vot universal şi direct, pentru un mandat de 6 ani. Numărul mandatelor consecutive este limitat la 3. (Legea nr.659/2013, art.14)
- Potrivit prevederilor art.25 din Legea nr.659/2013, consilierii consulari sunt aleşi în cadrul circumscripţiilor electorale delimitate potrivit dispoziţiilor Legii nr.659/2013. 
Numărul consilierilor din fiecare circumscripţie consulară se stabileşte în funcţie de ponderea numărului de francezi cu reşedinţa în respectiva circumscripţie în numărul total al francezilor înscrişi în registrul cetăţenilor francezi stabiliţi în străinătate:

	Ponderea populaţiei franceze din 

circumscripţia electorală 


	Numărul consilierilor

consulari

	Inferioară celei de-a 750 părţi din totalul celor înscrişi.
	1

	Egală sau superioară celei de-a 750-a părţi din totalul celor înscrişi, dar inferioară celei de-a 200-a părţi.
	3

	Egală sau superioară celei de-a 200-a părţi din totalul celor înscrişi, dar inferioară celei de-a 100-a părţi.
	4

	Egală sau superioară celei de-a 100-a părţi din totalul celor înscrişi, dar inferioară celei de-a 50-a părţi.
	5

	Egală sau superioară celei de-a 50-a părţi din totalul celor înscrişi, dar inferioară celei de-a 30-a părţi.
	6

	Egală sau superioară celei de-a 30-a părţi din totalul celor înscrişi, dar inferioară celei de-a 15-a părţi.
	7

	Egală sau superioară celei de-a 15-a părţi din totalul celor înscrişi.
	9


2) Adunarea francezilor din străinătate este formată din 90 de consilieri aleşi, prin vot universal indirect, în 15 circumscripţii din întreaga lume. 
Adunarea este purtătorul de cuvânt şi apărătorul drepturilor şi intereselor francezilor din străinătate, fiind interlocutorul Guvernului în ce priveşte situaţia cetăţenilor francezi cu reşedinţa în străinătate şi politicile guvernamentale în materie.
- În fiecare an, Guvernul prezintă Adunării francezilor din străinătate un raport privind situaţia francezilor din străinătate şi politicile în domeniu. Raportul cuprinde informaţii privind: învăţământul francez; protecţia şi acţiunea socială; formarea şi calificarea profesională; asigurarea securităţii francezilor stabiliţi în străinătate; sprijinul acordat antreprenorilor francezi din străinătate şi acţiunile desfăşurate pentru favorizarea comercializării produselor fabricate în Franţa; angajamentele internaţionale privind aspecte legate de francezii din străinătate, precum şi convenţiile de evitare a dublei impuneri. (Legea nr.659/2013, art.10)
- Adunarea francezilor din străinătate poate fi consultată de Guvern, de Preşedintele Adunării Naţionale/Senatului asupra situaţiei francezilor stabiliţi în străinătate, precum şi asupra oricărei probleme consulare sau de interes general, îndeosebi din domeniul cultural, educativ, economic şi social. În aceste domenii, Adunarea, din proprie iniţiativă, poate realiza studii şi poate adopta avize, rezoluţii şi moţiuni. (Legea nr.659/2013, art.12)
- Cei 90 de consilieri ai Adunării sunt aleşi pentru un mandat de 6 ani, prin vot universal. Numărul mandatelor consecutive este limitat la 3. Consilierii Adunării sunt aleşi de consilierii consulari în luna care urmează celei în care sunt aleşi consilierii consulari. (Legea nr.659/2013, art.14)

Delimitarea circumscripţiilor şi numărul mandatelor alocate consilierilor Adunării se stabilesc potrivit dispoziţiilor art.32 şi Anexei Legii nr.659/2013, după cum urmează:

- Canada – 4 mandate

- S.U.A. – 7 mandate

- America Latină şi Caraibe – 7 mandate

- Europa de Nord – 8 mandate

- Benelux – 6 mandate

- Germania, Austria, Slovacia, Slovenia, Elveţia – 11 mandate
- Europa Centrală şi Orientală (inclusiv Rusia) – 3 mandate

- Europa de Sud – 5 mandate
- Peninsula Iberică – 6 mandate

- Africa de Nord – 7 mandate

- Africa Occidentală – 4 mandate

- Africa Centrală, Australă şi Orientală – 5 mandate

- Asia Centrală şi Orientul Mijlociu – 4 mandate

- Israel şi Teritoriile palestiniene – 4 mandate

- Asia-Oceania – 9 mandate

- Consilierii Adunării sunt consilieri consulari, fiind membri de drept ai consiliului consular din circumscripţia în care au fost aleşi. Aceştia sunt consultaţi de şeful postului consular asupra oricărei probleme a francezilor cu reşedinţa în circumscripţia consulară referitoare la protecţia şi acţiunea socială, locurile de muncă, formarea şi calificarea profesională, învăţământul şi securitatea.

Ambasadorul/şeful postului consular prezintă acestora, în fiecare an, un raport privind situaţia din circumscripţia consulară, incluzând stadiul acţiunilor desfăşurate în domeniile de competenţă ale consiliilor consulare.

Consilierii Adunării fac parte din colegiul electoral pentru alegerea senatorilor care îi reprezintă pe francezii din străinătate.

Consilierii Adunării participă la şedinţele acestui organism care au loc cel puţin de 2 ori pe an, din iniţiativa comună a ministrului afacerilor externe şi a Preşedintelui Adunării. 
De asemenea, consilierii se reunesc în comisii pentru a examina teme specifice. 
Cele 6 comisii ale Adunării sunt: 
- comisia pentru finanţe, buget şi fiscalitate;

- comisia pentru comerţ exterior, dezvoltare durabilă, muncă şi formare profesională

- comisia pentru învăţământ, cultură, audiovizual extern şi francofonie

- comisia juridică, pentru regulamente şi afaceri consulare

- comisia pentru securitatea şi protecţia persoanelor şi a bunurilor

- comisia pentru afaceri sociale şi pentru vechii combatanţi

Consilierii Adunării îi reprezintă pe francezii din străinătate în următoarele instanţe consultative naţionale:

- 3 administratori la Casa de asigurări a francezilor din străinătate şi 15 administratori reprezentând asiguraţii în cadrul aceluiaşi organism;

- 1 reprezentant în Consiliul de administraţie al Agenţiei pentru învăţământul francez în străinătate;

- 2 reprezentanţi în Comisia naţională pentru burse;

- 2 reprezentanţi în Comisia permanentă pentru angajarea şi formarea profesională a francezilor din străinătate;

- 1 reprezentant în Consiliul naţional de sprijin juridic;

- 1 reprezentant în Consiliul departamental pentru accesul la drepturi, din Paris;
- 3 reprezentanţi în Comisia permanentă pentru protecţia socială a francezilor din străinătate;

- 2 reprezentanţi în Consiliul de orientare strategică privind acţiunea externă a statului;

- 1 reprezentant în Consiliul de administraţie a grupului “France Medias Monde”

GERMANIA

Numărul total al cetăţenilor germani cu reşedinţa în străinătate nu este cunoscut. Potrivit datelor Eurostat, 1.140.000 germani sunt stabiliţi în Uniunea Europeană (în principal în Elveţia, Spania, Austria şi Marea Britanie). 
La alegerile parlamentare din 2013, s-au înscris 67.057 alegători germani din străinătate, din care 32.212 în statele membre; 20.209 în alte state din zona euro; 122 în alte state europene; 1.642 în ţări din Africa; 6.833 în SUA; 5.024 în ţări din Asia; 1.015 în Oceania şi Australia.

1. Reprezentarea în parlament

▪ Cetăţenii germani cu reşedinţa în străinătate nu au o reprezentare specifică în Parlament.

▪ Participarea la scrutinuri
Potrivit art.38 din Constituţie, deputaţii Bundestag-ului sunt aleşi prin vot universal, direct, liber, egal şi secret. Modalităţile de alegere sunt reglementate prin lege federală.
Bundesrat-ul este format din membri ai guvernelor de land, care îi numesc/revocă.

Potrivit art.12 din Legea privind alegerile federale, sunt titulari ai dreptului de vot toţi cetăţenii germani cu vârsta de 18 ani împliniţi care au domiciliul de cel puţin 3 ani/au domiciliul obişnuit în Germania.

La 4 iulie 2012, Curtea Federală Constituţională a declarat neconstituţional şi nul alineatul 2 al acestui articol referitor la exercitarea dreptului de vot de către cetăţenii germani cu reşedinţa în străinătate.
Aceste dispoziţii prevedeau că cetăţenii germani cu reşedinţa în străinătate la data scrutinului puteau participa la vot dacă, înainte de plecarea din Germania, au avut domiciliul cel puţin 3 luni neîntrerupte în această ţară sau dacă au domiciliat în mod obişnuit în Germania. 
În absenţa dispoziţiilor aplicabile în materie, pentru alegerile pentru Bundestag din toamna anului 2013, 5 partide politice parlamentare au depus, la 11 decembrie 2012, o propunere legislativă pentru modificarea alineatului 2 al art.12, pentru a permite cetăţenilor germani cu reşedinţa în străinătate să voteze la alegerile parlamentare dacă:
- după împlinirea vârstei de 14 ani, au avut domiciliul/reşedinţa permanentă în Germania pe o perioadă neîntreruptă de cel puţin 3 luni  în ultimii 25 de ani;

sau

- au obţinut, din diverse motive, o cunoaştere personală şi directă a situaţiei politice din Germania şi sunt afectaţi de aceasta. 
Aceste dispoziţii care figurează în cea de-a 21-a lege de modificare a Legii privind alegerile federale au fost adoptate în uannimitate de Bundestag la 31 ianuarie 2013 şi au fost în vigoare la alegerile din 22 septembrie 2013.

“Art.12 – Dreptul de a vota

(…)

(2) Dacă sunt îndeplinite şi alte condiţii, cetăţenii germani aşa cum sunt definiţi de art.116, paragraph 1 din Legea fundamentală care au reşedinţa în străinătate în ziua scrutinului pot vota în următoarele condiţii:

1. după împlinirea vârstei e 14 ani, au avut domiciliul sau au locuit permanent în Republica Federală Germania pe o perioadă neîntreruptă de cel puţin 3 luni, în ultimii 25 de ani, sau

2. din alte motive, au devenit familiari, personal şi direct, cu situaţia politică din Republica Federală Germania şi sunt afectaţi de aceasta. (…)”
2. Reprezentarea de către structuri ad hoc

Nu există un organism public specific de reprezentare instituţională a cetăţenilor germani cu reşedinţa în străinătate.
GRECIA
Peste 5.000.000 de persoane având origine greacă trăiesc, în prezent, în afara graniţelor ţării (în cca 140 de ţări). Cele mai mari comunităţi de greci sunt în: SUA – 3.000.000; Europa – 1.000.000; Australia 650.000-700.000; Canada – cca 350.000; Asia-Africa – 100.000; America Centrală şi de Sud – cca 60.000.
 

1. Reprezentarea în Parlament

▪ Cetăţenii greci cu reşedinţa în străinătate nu au o reprezentare specifică în Parlament. 

▪ Participarea la scrutinuri

Au dreptul de a participa la toate tipurile de alegeri numai cetăţenii care, în ziua scrutinului, se află pe teritoriul ţării.

Deşi dreptul de a vota al cetăţenilor greci cu reşedinţa în străinătate este consacrat de art.51.4 din Constituţie
, legea de reglementare a exercitării votului de către persoanele cu reşedinţa în străinătate nu a fost adoptată până în prezent.
 
„Art.51.4

Alegerile parlamentare se desfăşoară simultan pe întreg teritoriul ţării. Aspectele legate de exercitarea dreptului de vot de către persoanele cu reşedinţa în străinătate pot fi reglementate prin lege adoptată cu o majoritate de 2/3 din numărul total al parlamentarilor. Pentru aceste persoane, principiul desfăşurării simultane a alegerilor nu împiedică exercitarea dreptului de a vota prin corespondenţă sau printr-o metodă corespunzătoare, cu condiţia ca numărătoarea voturilor şi anunţarea rezultatelor să aibă loc în acelaşi moment în care acestea se desfăşoară în toată ţara.”

2. Relaţiile cu cetăţenii stabiliţi în străinătate

▪ Comisia parlamentară specială permanentă pentru grecii din străinătate – care se înfiinţează de Preşedintele Parlamentului - are ca atribuţii principale: păstrarea şi promovarea relaţiilor şi legăturilor dintre Parlament şi poporul grec cu grecii din întreaga lume; coordonarea acţiunilor iniţiate de Parlament şi de Consiliul Mondial al Grecilor din Străinătate; analizarea şi soluţionarea problemelor grecilor cu reşedinţa în străinătate; întărirea relaţiilor cu parlamentari din alte state care au descendenţă greacă. (Regulamentul Parlamentului, art.43-A) 

▪ Secretariatul general al grecilor din străinătate, înfiinţat în anul 1983, este organismul guvernamental care răspunde de planificarea, coordonarea şi implementarea politicii privind diaspora. 

Departamentul pentru sprijinirea emigranţilor şi a persoanelor repatriate - din cadrul Secretariatului – are ca atribuţii:

- furnizarea de informaţii privind aspecte de interes pentru persoanele repatriate: pensionare, asigurări, muncă, legislaţie, impozitare etc.;

- publicarea de broşuri având aceste subiecte;
- participarea la lucrările diferitelor comitete ministeriale referitoare la promovarea de măsuri speciale şi de reglementări favorabile pentru persoanele repatriate;

- subvenţionarea asociaţiilor de repatriaţi pentru întărirea activităţilor destinate sprijinirii integrării acestora în societatea greacă.

▪ Consiliul Mondial al Grecilor din Străinătate 
 – organ constituţional instituit (în anul 1995) în baza art.108, paragraf 2 – are ca principal obiectiv crearea unei reţele mondiale pentru planificarea şi materializarea programelor destinate sprijinirii persoanelor având origine greacă. 

Constituţie
“Art.108

1. Statutul trebuie să protejeze/să se îngrijească de grecii emigranţi şi să întreţină legăturile acestora cu ţara mamă. De asemenea, statul participă la educarea, evoluţia socială şi profesională a grecilor care lucrează în afara graniţelor ţării.

2. Prin lege se reglementează aspectele referitoare la organizarea, funcţionarea şi competenţele Consiliului Mondial al Grecilor din Străinătate, a cărui misiune este de a fi  purtătorul de cuvânt al tuturor comunităţilor de greci din întreaga lume.”
Consiliul Mondial al Grecilor din Străinătate este o organizaţie non-profit, non-guvernamentală recunoscută ca legătura oficială care unifică grecii din întreaga lume şi care îi reprezintă în faţa statului elen.

Rolul, obiectivele şi scopurile Consiliului. Potrivit legii nr.3480/2006, Consiliul acţionează sistematic pentru materializarea obiectivelor specifice stabilite la cea de-a 6-a Convenţie mondială din decembrie 2006 şi a sprijinirii exprese a statului grec.

Principalul rol al Consiliului constă în: reconsolidarea legăturilor dintre grecii expatriaţi; materializarea unei reţele mondiale a comunităţilor de greci din întreaga lume; propunerea de soluţii complexe, viabile care să ofere valoare adăugată şi beneficii atât statului elen, cât şi grecilor din întreaga lume.  

Conţinutul fundamental al misiunii Consiliului îl reprezintă întărirea elenismului global prin cooperare, sprijin şi unitate, ca modalităţi care contribuie la promovarea programelor privind aspecte naţionale, reţeaua de afaceri dintre companiile greceşti de pretutindeni, schimburile în domeniul educaţiei, învăţarea limbii elene prin utilizarea tehnologiei avansate etc.

Membrii Consiliului Mondial al Grecilor din Străinătate pot fi:
a) confederaţiile şi federaţiile (asociaţiile
) organizaţiilor comunităţilor greceşti;

b) adunările clericale ale parohiilor comunităţilor greceşti din străinătate aflate în subordinea unui ierarh canonic sau metropolitan;

c) diverse organizaţii ale expatriaţilor care promovează problemele greceşti având o mare influenţă asupra grecilor din străinătate, Greciei şi ţărilor gazdă precum:

- federaţiile organizaţiilor etnice funcţionând la nivel local sau naţional într-o ţară sau în mai multe ţări, având ca punct de referinţă o regiune geografică mai mare/o regiune geopolitică de importanţă istorică;

- centre culturale greceşti din zone metropolitane sau asociaţii ştiinţifice/ profesionale.

d) Federaţia mondială a ciprioţilor de pretutindeni şi Comisia internaţională de coordonare “Justiţie pentru Cipru”.

Regiunile Consiliului Mondial al Grecilor din Străinătate. În prezent, potrivit prevederilor Legii nr.3480/2006, numărul acestor regiuni este de 7: Regiunea SUA; Regiunea Canada; Regiunea America Centrală şi de Sud; Regiunea Europa; Regiunea Africa/Orientul Apropiat şi Mijlociu; Regiunea Oceania; Regiunea fostelor ţări ale Uniunii Sovietice. 

Consiliile de coordonare regională – care conduc şi reprezintă cele 7 regiuni -   elaborează şi prezintă organului de conducere al Consiliului Mondial al Grecilor din Străinătate recomandări/propuneri motivate legate de soluţionarea problemelor identificate în regiunile corespunzătoare.

Membrii fiecărui Consiliu de coordonare regională sunt aleşi de adunarea regională corespunzătoare, pentru un mandat de 4 ani. Consiliul este condus de coordonatorul regional.
Cele 7 Consilii de coordonare regională sunt: 
- Consiliul de coordonare Regiunea SUA: 11 membri; 
- Consiliul de coordonare Regiunea Canada: 5 membri; 
- Consiliul de Coordonare Regiunea America Centrală şi de Sud: 5 membri; 
- Consiliul de coordonare Regiunea Europa: 11 membri; 
- Consiliul de coordonare Regiunea Africa/Orientul Apropiat şi Mijlociu: 7 membri;
- Consiliul de coordonare Regiunea Oceania: 9 membri; 
- Consiliul de coordonare Regiunea fostelor ţări ale Uniunii Sovietice: 5 membri.
▪ Asociaţia Mondială Interparlamentară Elenă 
 - înfiinţată în august 1996, la Atena – are ca obiectiv principal instituirea unei asociaţii unice formată din reţeaua înalţilor reprezentanţi guvernamentali şi parlamentari având origine greacă din întreaga lume. 

În iunie 2005, Asociaţia a dobândit, în Grecia, un statut legal.

Scopurile Asociaţiei, prevăzute de art.3 din Statutul Asociaţiei Mondiale Interparlamentare Elene
, sunt:
- stabilirea de relaţii şi contacte între membrii cu origine greacă ai parlamentelor din  ţări nevorbitoare de limba greacă;

- întărirea relaţiilor de prietenie şi cooperare dintre Grecia şi ţările de reşedinţă ale membrilor asociaţiei şi parlamentele acestora;

- promovarea principiilor limbii şi culturii elene în aceste state.

“Art.3 – Scopuri
Scopurile Asociaţiei Mondiale Interparlamentare Elene sunt:

1. stabilirea de relaţii şi contacte între membrii parlamentelor care au origine greacă din ţări nevorbitoare de limba greacă;

2. întărirea relaţiilor de prietenie şi cooperare între Grecia şi ţările de reşedinţă ale membrilor asociaţiei şi parlamentele acestora;

3. promovarea principiilor limbii greceşti şi a culturii în aceste state.”

Structura Asociaţiei. Organul suprem al Asociaţiei este Adunarea generală, formată din toţi membrii cotizanţi. 

Consiliul de conducere este format din preşedinte, doi vicepreşedinţi şi 6 membri care reprezintă Regiunile. Consiliul de conducere se reuneşte cel puţin o dată pe an în Grecia. Deciziile se adoptă cu majoritatea absolută a membrilor prezenţi. 

Membrii Asociaţiei sunt membri plini şi membri onorifici: 

- membrii plini sunt persoanele având origine greacă care sunt membri ai parlamentelor din alte ţări;

- membrii onorifici sunt foşti membri ai parlamentelor din alte ţări, care participă la reuniunile Asociaţiei fără a avea, însă, drept de vot. 

Consiliul de conducere al Asociaţiei, care decide asupra admiterii noilor membri,  poate conferi statutul de membru onorific oricărei persoane care a contribuit în mod semnificativ la promovarea obiectivelor Asociaţiei. (Statutul Asociaţiei, art.4)

Unul din obiectivele majore ale organizaţiei îl constituie încurajarea şi sprijinirea alegerii grecilor din întreaga lume (fără nici un fel de criteriu partizan) pentru întărirea organizaţiei la nivel regional şi internaţional.  

Asociaţia menţine legături foarte strânse de prietenie şi cooperare cu Parlamentul elen şi depune eforturi susţinute pentru dezvoltarea de relaţii cordiale şi îmbunătăţirea căilor de comunicare între parlamentarii naţionali şi parlamentarii din diaspora având descendenţă greacă. 

Drepturile şi obligaţiile membrilor Asociaţiei
Potrivit art.5 din Statut, membrii Asociaţiei au următoarele drepturi:

- de a participa în mod egal la adunările generale şi la adoptarea deciziilor acesteia, cu condiţia de a-şi fi respectat obligaţia de a contribui financiar/de a fi achitat cotizaţia;

- de a alege şi de a fi ales în organele de conducere ale Asociaţiei;

- de a avea orice drept care rezultă din calitatea de membru al Asociaţiei;

- de a se retrage din Asociaţie în mod liber, la cerere, în scris; membrii Asociaţiei care s-au retras pot fi readmişi.

Obligaţiile membrilor Asociaţiei, prevăzute la art.6 din Statut, sunt:

- de a contribui la atingerea obiectivelor Asociaţiei şi de a evita/combate acţiunile îndreptate împotriva acestor realizării acestor obiective;

- de a achita cotizaţia/contribuţiile financiare agreate;

- de a participa la şedinţele Adunării generale şi la toate activităţile desfăşurate de Asociaţie;

- de a respecta legislaţia care guvernează Asociaţia, prevederile statutare, precum şi deciziile Consiliului de conducere şi ale Adunării generale.

Resursele Asociaţiei, reglementate de art.8 din Statut, sunt: cotizaţiile regulate ale membrilor, stabilite de Consiliul de conducere; contribuţiile extraordinare ale membrilor; diverse alte venituri provenite din granturi, donaţii, legate şi testamente.
▪ Reţeaua grecilor din străinătate aleşi în structurile guvernamentale locale în Europa este o organizaţie a grecilor stabiliţi în Europa, aleşi în sau activând în guvernele locale şi regionale din ţara gazdă/în care îşi au reşedinţa.

Reţeaua s-a înfiinţat în toamna anului 2001, din iniţiativa Uniunii centrale a municipalităţilor şi comunităţilor din Grecia, Ministerului de Interne, Secretariatului general pentru grecii din străinătate şi Regiunea Europa din cadrul Consiliului Mondial al Grecilor din Străinătate, cu sprijinul Parlamentului elen.

IRLANDA
Numărul persoanelor din întreaga lume care îşi afirmă descendenţa irlandeză este de 70 de milioane.

Pe de altă parte, numărul cetăţenilor născuţi în Irlanda dar care trăiesc în străinătate se estimează a fi de 1 milion, iar numărul posesorilor de paşapoarte irlandeze stabiliţi în străinătate la 3 milioane (site-ul Globalirish.ie 
)
1. Reprezentarea în Parlament

Cetăţenii irlandezi cu reşedinţa în străinătate nu au o reprezentare specifică în Parlament. 

2. Participarea la scrutinuri

▪ Potrivit art.16 din Constituţie, orice cetăţean, fără deosebire de sex, având 18 ani, are dreptul de a participa la alegerea Camerei Reprezentanţilor, dacă îndeplineşte condiţiile prevăzute de lege. 
(Senatul este format din 60 de membri, din care 43 sunt aleşi de colegii electorale specifice, reprezentând mediul universitar şi 5 mari sectoare socio-profesionale - cultură şi educaţie, agricultură, muncă, industrie şi comerţ, administraţie publică).

▪ Dreptul cetăţenilor irlandezi stabiliţi în străinătate de a vota la alegerile parlamentare este strict limitat.

Legea electorală din 1992 prevede că pot fi înregistraţi ca alegători pentru Camera Reprezentanţilor numai cetăţenii irlandezi şi cetăţenii britanici care au reşedinţa obişnuită pe teritoriul naţional.
Cetăţenii irlandezi cu reşedinţa în străinătate nu se pot înscrie în registrul alegătorilor şi nu îşi pot exercita dreptul de vot în cadrul alegerilor/referendumurilor. 

Au dreptul de a vota prin corespondenţă numai membrii personalului ambasadelor şi consulatelor, ai misiunilor permanente ale Irlandei la organizaţiile internaţionale, precum şi soţii/soţiile acestora.

De asemenea, potrivit legii, cetăţeanul irlandez stabilit în străinătate care şi-a manifestat în scris intenţia de a reveni, în următoarele 18 luni, la reşedinţa din ţara de origine, rămâne înscris în registrul electoral de la locul de reşedinţă, nefiind considerat, fără probă contrarie, ca persoană care şi-a schimbat domiciliul.

▪ Persoanele calificate drept “rezidenţi obişnuiţi ai statului” sunt prevăzute de art.12 din Legea electorală nr.23/1992:

“Art.12 – Persoane considerate ca rezidenţi obişnuiţi ai statului

1. În cuprinsul acestui articol

“autoritate de înregistrare competentă” semnifică autoritatea de înregistrare cu competenţă teritorială în zona în care sunt situate locuinţele la care face referire paragraful 3.a;

“persoană calificată” – cetăţean al Irlandei care a împlinit vârsta de 18 ani, care este funcţionar public-membru al unei misiuni şi care, la data alegerilor, îşi îndeplineşte atribuţiile profesionale în afara graniţelor ţării;

“membru al unei misiuni” – persoana care

a. intră sub incidenţa definiţiei de “membri ai misiunii”, cuprinsă în Convenţia de la Viena privind relaţiile diplomatice din 18 aprilie 1961, aşa cum se prevede în Anexa 1 din Legea din 1967 privind relaţiile diplomatice şi imunităţile, sau

b. intră sub incidenţa definiţiei de “membri ai postului consular”, cuprinsă în Convenţia de la Viena privind relaţiile consulare din 24 aprilie 1963, aşa cum se prevede în Anexa 2 din Legea menţionată, sau

c. este membru al unei Misiuni permanente a Irlandei pe lângă o organizaţie internaţională.

“soţie” – persoana care este soţia unei persoane calificate şi care este cetăţean irlandez, a împlinit vârsta de 18 ani şi domiciliază împreună cu persoana calificată în afara graniţelor ţării.

2. Persoana care dovedeşte autorităţii de înregistrare competente că este o persoană calificată, precum şi soţia acesteia, sunt, în sensul acestei Părţi (din lege) considerate a fi rezidenţi obişnuiţi, dacă la data alegerilor, au reşedinţa pe teritoriul statului în care îşi îndeplinesc obligaţiile profesionale.

3. Fără a depăşi termenul prevăzut de Anexa 2, orice persoană calificată are dreptul de a trimite autorităţii de înregistrare competente, o declaraţie, în forma stabilită de ministru, care conţine următoarele informaţii:

a. adresa la care domiciliază pe teritoriul statului în care, la data alegerilor, îşi îndeplineşte obligaţiile profesionale; şi

b. date pentru particularizarea soţiei (dacă este cazul).

4. Orice declaraţie făcută de o persoană conform paragrafului 3 este însoţită de un certificat primit de la secretarul Ministerului Afacerilor Externe şi transmis de ministrul mediului, prin care se atestă faptul că o astfel de persoană este o persoană calificată.”

2. Reprezentarea de către structuri specifice
▪ Nu există un organism public specific de reprezentare instituţională a cetăţenilor irlandezi cu reşedinţa în străinătate.

Din 2004, un serviciu al Ministerului Afacerilor Externe – Irish Abroad Unit – se ocupă de acţiunile de sprijinire a emigranţilor şi girează subvenţiile publice acordate asociaţiilor (îndeosebi asociaţiilor de voluntari) angajate în prestarea de servicii pentru cetăţenii irlandezi cu reşedinţa în străinătate. Astfel, Programul de sprijinire a emigranţilor susţine proiectele culturale, comunitare şi de patrimoniu destinate protejării şi păstrării comunităţii şi identităţii irlandeze. Acest program sprijină organizaţiile care prestează servicii de consultanţă şi servicii de îngrijire pentru emigranţii irlandezi, inclusiv pentru membrii vulnerabili şi marginalizaţi ai comunităţii irlandeze din străinătate (îndeosebi persoanele în vârstă şi noii emigranţi).

Proiectul “Crosscare Migrant” – subvenţionat prin Programul de sprijinire a emigranţilor - furnizează cetăţenilor irlandezi care doresc să emigreze, precum şi cetăţenilor irlandezi din străinătate care doresc să se reîntoarcă în ţară, informaţii utile în domeniu.
▪ În ţările în care trăiesc comunităţi ale irlandezilor, există:

- organizaţii de sprijin care prestează, în favoarea imigranţilor, servicii de consultanţă în domeniul serviciilor sociale locale, precum şi servicii specifice destinate familiilor, persoanelor vârstnice şi emigranţilor nou sosiţi; 

- reţele irlandeze de afaceri care facilitează contactele şi angajamentele în domeniul afacerilor;

- grupuri sportive/culturale/privind patrimoniul irlandez/sociale – care reprezintă primele puncte de contact ale emigranţilor irlandezi nou sosiţi în ţara străină gazdă.
ITALIA
La 1 ianuarie 2012, numărul italienilor cu reşedinţa în străinătate era de peste 4.208.000 persoane. 

1. Reprezentarea în Parlament

Potrivit art.48 din Constituţie şi Legii constituţionale nr.1 din 23 ianuarie 2001, cetăţenii cu reşedinţa în străinătate îşi aleg deputaţii şi senatorii în cadrul circumscripţiei italienilor din străinătate (circumscripţia “Străinătate”).

Numărul de parlamentari aleşi în această circumscripţie este de 12 deputaţi (din 630) şi 5 senatori (din 315).

Suplimentar, 

- la Senat, există un Comitet pentru problemele referitoare la italienii din străinătate, înfiinţat, în 2007, de Conferinţa preşedinţilor grupurilor politice;

- la Camera Deputaţilor, există un Comitet permanent pentru italienii din străinătate, înfiinţat în cadrul Comisiei pentru relaţii externe şi comunitare.

2. Participarea la scrutinuri

▪ Dreptul de a vota al cetăţenilor italieni cu reşedinţa în străinătate este consacrat constituţional de art.48, potrivit căruia orice cetăţean italian „bărbat sau femeie, care a atins vârsta majoratului, are dreptul de a vota.
Votul este personal şi egal, liber şi secret. Exercitarea acestuia este o îndatorire civică.

Prin lege se stabilesc condiţiile şi modalităţile prin care cetăţenii cu reşedinţa în străinătate îşi exercită dreptul de vot, precum şi garanţiile exercitării efective a votului. Pentru alegerea membrilor Parlamentului se înfiinţează circumscripţia italienilor din străinătate; numărul mandatelor acestei circumscripţii se stabileşte prin prevedere constituţională conform criteriilor stabilite prin lege.”

▪ Cetăţenii cu reşedinţa permanentă/temporară în străinătate, înscrişi pe listele electorale consulare, pot vota prin corespondenţă la alegerile legislative şi referendumuri. Pentru întocmirea listelor electorale ale cetăţenilor italieni din străinătate, autorităţile guvernamentale folosesc informaţiile înscrise în registrul cetăţenilor din străinătate.

Pentru alegerile parlamentare, votul acestor cetăţeni este contabilizat în circumscripţia electorală a italienilor din străinătate.

▪ Votul cetăţenilor aflaţi în străinătate este reglementate de Legea nr.459/2001 privind exercitarea dreptului de vot de către cetăţenii italieni cu reşedinţa în străinătate

“Art.1

1. Cetăţenii italieni cu reşedinţa în străinătate, înscrişi în listele electorale conform art.5, paragraf 1, votează în circumscripţia italienilor din străinătate, conform art.48 din Constituţie, pentru alegerea Camerelor legislative şi, conform articolelor 75 şi 138 din Constituţie, în cadrul referendumului, în condiţiile prevăzute de prezenta lege.

2. Alegătorii prevăzuţi la paragraful 1 votează prin corespondenţă.

3. Alegătorii prevăzuţi la paragraful 1 îşi pot exercita dreptul de vot în Italia; în acest caz, votul se exercită în circumscripţia electorală din teritoriul naţional la care sunt înregistraţi; opţiunea de a vota în ţară se exercită cu prilejul fiecărei alegeri.”

Listele de candidaţi trebuie prezentate de un număr cuprins între 500 şi 1.000 de alegători cu reşedinţa în subansamblul geografic corespunzător. 
3. Circumscripţiile electorale

Pentru alegerea Camerei Deputaţilor

Circumscripţia “Străinătate” include patru “subansamble geografice”: Europa (inclusiv Federaţia Rusă şi Turcia), America de Sud, America de Nord-America Centrală şi Africa-Asia-Oceania-Antarctica.

Pentru alegerea Senatului
Circumscripţia “Străinătate” este formată din aceleaşi subansamble geografice.
4. Reprezentarea de către structuri specifice
Italienii stabiliţi în afara Peninsulei sunt reprezentaţi de:

- comitetele italienilor din străinătate (Legea nr.286 din 23 octombrie 2003 privind disciplina Comitetelor italienilor din străinătate)
  ;

- Consiliul general al italienilor din străinătate (Legea nr.368 din 6 noiembrie 1989 privind înfiinţarea Consiliului general al italienilor din străinătate)
.

▪ Comitetele italienilor din străinătate sunt structuri de reprezentare a italienilor din străinătate în raporturile cu reprezentanţele diplomatico-consulare italiene. (Legea nr.286/2003, art.1, paragraf 2)
Potrivit informaţiilor publicate pe site-ul Ministerului Afacerilor Externe, există 126 de comitete în 38 de ţări, din care 69 în Europa, 23 în America Latină, 4 în America Centrală, 16 în America de Nord, 7 în Oceania şi 7 în Africa.

În fiecare circumscripţie consulară în care domiciliază cel puţin 3.000 de cetăţeni italieni înscrişi în registrul de stare civilă al cetăţenilor italieni cu reşedinţa în străinătate se constituie un comitet al italienilor din străinătate.
Reprezentanţa diplomatico-consulară informează autorităţile locale asupra înfiinţării comitetului care, cu acordul reprezentanţei, poate adresa autorităţilor locale ale ţării gazdă, cereri ale comunităţii italiene; sunt exceptate cererile privind relaţiile dintre state. 
Comitetele contribuie la stabilirea cerinţelor existente în domeniul dezvoltării sociale, culturale şi civice ale comunităţii de italieni şi prezintă reprezentanţei diplomatico-consulare propuneri de acţiuni în ţara de reşedinţă. În acest scop, în colaborare cu autorităţile consulare, cu regiunile şi colectivităţile locale, precum şi cu asociaţiile şi entităţile care intervin în circumscripţia consulară, comitetul promovează diverse iniţiative în domeniul vieţii sociale şi culturale (vizând participarea tinerilor la viaţa socială, egalitatea între bărbaţi şi femei, asistenţa socială şi sprijinul şcolar, formarea profesională, timpul liber, sportul) a comunităţii italiene din respectiva circumscripţie consulară. 
Rol şi misiuni.  Comitetul:

- diseminează informaţii privind activităţile pe care le desfăşoară;

- organizează, în comun cu autoritatea consulară, reuniuni având ca temă proiecte importante pentru comunitatea italiană respectivă;

- favorizează integrarea cetăţenilor italieni în societatea locală, simultan cu  menţinerea legăturilor cu politica şi cultura italiană şi promovarea istoriei, tradiţiei şi limbii italiene; 
- cooperează cu autoritatea consulară pentru protejarea drepturilor şi intereselor cetăţenilor italieni cu reşedinţa în circumscripţia consulară respectivă, îndeosebi a drepturilor civile ale muncitorilor; 
- colaborează cu autoritatea consulară pentru respectarea contractelor de muncă şi acordarea alocaţiilor de către autorităţile din ţara gazdă; 
- semnalează autorităţii consulare eventualele încălcări ale dreptului naţional, internaţional sau comunitar; 
- redactează un raport anual de activitate şi un document bugetar previzional, care se anexează la raportul anual al autorităţii consulare; 

- avizează iniţiativele planificate de autoritatea consulară în domeniul vieţii sociale şi culturale; 
- prezintă autorităţii consulare propuneri privind angajamentele de cheltuieli şi de programare anuală; 
- avizează cererile de subvenţii pe care organismele asociative italiene le adresează Guvernului italian şi subvenţiile alocate mijloacelor media locale. 
- stabileşte propriul regulament intern de organizare şi funcţionare.
Componenţă şi organizare

Comitetele sunt formate din:
- 12 membri aleşi în comunităţile formate din maximum 100.000 de cetăţeni italieni;

- 18 membri aleşi dacă numărul cetăţenilor italieni depăşeşte această cifră. În afara membrilor aleşi, comitetul poate coopta, prin vot secret, cetăţeni străini de origine italiană în limita 1/3 din membrii săi. 
Membrii comitetelor sunt aleşi pentru un mandat de 5 ani; aceştia nu sunt retribuiţi pentru activităţile desfăşurate.

Dacă dimensiunea circumscripţiei consulare justifică acest lucru, un ordin ministerial, adoptat la cererea comitetului, poate institui mai multe comitete cărora le stabileşte competenţa geografică. În ţările în care există mai multe comitete, se constituie un comitet al preşedinţilor, care reuneşte preşedinţii comitetelor/câte un membru din fiecare comitet. Comitetul preşedinţilor se întruneşte cel puţin o dată pe an în prezenţa membrilor Consiliului general al italienilor din străinătate. 

 
Şedinţele comitetului sunt publice. Şeful postului consular sau reprezentantul acestuia şi membrii CGIE în ţările în care au reşedinţa participă cu titlu consultativ. 
Comitetul desemnează un birou executiv compus dintr-un număr de persoane care nu depăşeşte ¼ din numărul membrilor săi. El constituie comisii de lucru care pot audia experţi.
Modalităţi de desemnare a membrilor comitetelor. Membrii comitetelor sunt aleşi prin scrutin de listă de către cetăţenii italieni înscrişi pe lista electorală, care au reşedinţa de cel puţin 6 luni în circumscripţia consulară aferentă. Pentru procedura de vot, este utilizat votul prin corespondenţă. Fiecare alegător alege o listă, apoi indică preferinţa pentru candidaţii pe care doreşte să fie aleşi, în limita a 1/3 din membrii listei. Sunt eligibili cetăţenii italieni cu reşedinţa în circumscripţia consulară; lista de candidaţi trebuie să respecte principiul egalităţii între numărul de bărbaţi şi numărul de femei.  Sunt ineligibili agenţii statului italian care lucrează în străinătate, persoanele care exercită funcţii instituţionale, care asigură administrarea sau gestionarea instituţiilor şcolare situate în circumscripţia comitetului sau care asigură administrarea sau gestionarea comitetelor de asistenţă care beneficiază de finanţare publică.
Membrii aleşi deţin un mandat de 5 ani, reînnoibil o singură dată. Absenţa, fără motivaţie valabilă, la 3 şedinţe consecutive ale comitetului, determină pierderea mandatului. Piercerea mandatului apare şi în cazul în care membrul/membrii aleşi au domiciliul în afara circumscripţiei consulare în care au fost aleşi. 
Membrii cooptaţi sunt desemnaţi prin scrutin secret de către comitet. Numărul lor nu poate depăşi 1/3 din numărul membrilor comitetului. În acest scop, asociaţiile comunităţilor italiene existente în circumscripţia consulară de cel puţin 5 ani şi care sunt înscrise în registrul ţinut de autoritatea consulară pot propune un număr de persoane egal cu dublul celor cooptate.

În ţările în care nu se poate proceda la alegerea unui comitet, prin hotărâre comună a ministrului afacerilor externe şi a ministrului pentru italienii de pretutindeni, se înfiinţează comitete care au o misiune şi o componenţă identică cu cele ale comitetelor create în urma alegerilor. Membrii acestora sunt numiţi de autoritatea consulară, cu avizul reprezentanţilor din ţara respectivă în Consiliul general al italienilor din străinătate şi al asociaţiilor italiene din circumscripţie.

De asemenea, în circumscripţia în care au reşedinţa mai puţin de 3.000 de cetăţeni italieni, autoritatea consulară poate înfiinţa comitete formate din 5-12 membri ai comunităţii italiene; acestea sunt dotate cu competenţe consultative.
Finanţare şi mijloace. Resursele comitetelor sunt constituite din:
- eventuale venituri obţinute prin valorificarea patrimoniului propriu;

- finanţări anuale acordate de administraţiile italiene sau de autorităţile publice locale, pe baza prezentării, de către comitet, a raportului financiar anual, certificat de 3 comisari aleşi din afara comitetelor, din care unul este numit de autoritatea consulară;

- resurse financiare provenite din activităţile şi manifestaţiile organizate. 
Cheltuielile de călătorie ale membrilor comitetului, ocazionate de participarea la reuniunea anuală a comitetului/reuniunea comitetului preşedinţilor se suportă din fondurile comitetului. 
▪ Consiliul general al italienilor din străinătate (CGIE) este organul care reprezintă comunităţile italiene din străinătate pe lângă toate organismele care pun în aplicare politicile referitoare la italienii cu reşedinţa în străinătate.
Rol şi misiune:  
- promovarea şi facilitarea îmbunătăţirii condiţiilor de viaţă ale comunităţilor italiene din străinătate/membrilor acestora;

- întărirea legăturilor dintre aceste comunităţi şi viaţa politică, culturală, economică şi socială din Italia;

- asigurarea unei protecţii eficiente a drepturilor italienilor din străinătate;

- facilitarea menţinerii identităţii culturale şi lingvistice, integrării în societatea ţării gazdă şi a participării la viaţa comunităţilor locale;

- sprijinirea implicării comunităţilor italiene din străinătate în activităţile de dezvoltare şi de colaborare la iniţiativele puse în aplicare de Institutul naţional de comerţ, de camerele de comerţ, de industrie, de meşteşugari şi pentru agricultură, precum şi de alte asociaţii ale antreprenorilor italieni.

În acest scop, CGIE:

- examinează problemele comunităţilor italiene din străinătate, îndeosebi în ce priveşte condiţiile de viaţă şi de muncă ale comunităţilor şi membrilor acestora, formarea şcolară şi profesională şi reinserţia profesională a persoanelor care se reîntorc în Italia;
- formulează, la cererea Guvernului sau a preşedinţilor Camerelor legislative, avize, şi, din proprie iniţiativă, face propuneri şi recomandări în domeniile legislative sau administrative, precum şi propuneri/recomandări referitoare la acordurile internaţionale şi normele comunitare privind comunităţile italiene din străinătate;
- promovează elaborarea de studii şi efectuarea de cercetări în domenii de interes pentru comunităţile de italieni;
- urmăreşte şi promovează integrarea comunităţilor de italieni în structurile sociale şi economico-productive ale ţării gazdă, precum şi valorificarea identităţii naţionale a comunităţilor de italieni din străinătate;

- elaborează un raport anual care include şi o proiecţie a activităţilor în următorii 3 ani; prin intermediul Guvernului, raportul se transmite Parlamentului;

- contribuie la elaborarea legislaţiei economice şi sociale cu incidenţă asupra emigraţiei.

Consiliul avizează:

- sumele din capitolele bugetare ale statului destinate comunităţilor de italieni din străinătate;
- programele plurianuale şi finanţarea politicii în domeniul educaţiei, al formării profesionale şi al protecţiei sociale, al asistenţei şi prevederilor sociale;
- criteriile de calcul ale contribuţiilor pentru subvenţionarea asociaţiilor naţionale, a entităţilor din sectoarele economiei sociale, formării şcolare şi profesionale, presei specializate şi presei de informare care desfăşoară activităţi concrete de sprijinire şi promovare economică, socială, culturală şi civică a comunităţilor de italieni din străinătate;

- informaţiile şi programele radiotelevizate care utilizează noi tehnologii de informaţie, destinate comunităţilor de italieni din străinătate;

- perspectivele de reformă a serviciilor consulare, învăţământului şi serviciilor sociale;

- problemele care privesc comunităţile de italieni din străinătate aflate în competenţa Guvernului şi a regiunilor. 
Componenţă şi organizare. Consiliul general al italienilor din străinătate este format din 94 de membri, aleşi pentru un mandat de 5 ani. Din cei 94 de membri, 65 sunt aleşi de comunităţile de italieni din străinătate, iar 29 sunt numiţi prin decret al Preşedintelui Consiliului de Miniştri. 
Cei 65 de membri au fost aleşi în circumscripţiile geografice stabilite de lege, după cum urmează:

- 26 în Europa (Belgia–4; Franţa–5; Germania–5; Marea Britanie–3; Luxemburg–1;  Olanda–1; Spania–1; Suedia-Danemarca-Norvegia – 1; Elveţia–5);
- 3 în Africa (Algeria-Nigeria-Egipt-Libia – 1; Africa de Sud – 2);

- 11 în America de Nord (Canada – 5, SUA – 5; Mexic-America Centrală – 1);

- 21 în America de Sud (Argentina–8; Brazilia–4; Chile–2; Columbia–1; Peru–1; Uruguay–2; Venezuela–3);

- 4 în Oceania (Australia - 4)
Cei 29 de membri numiţi prin decret al Preşedintelui Consiliului de Miniştri sunt propuşi după cum urmează:
- 10 de către asociaţiile italiene de emigraţie;

- 7 de către partidele politice reprezentate în Parlament;

- 9 de către confederaţiile sindicale şi cele mai importante organizaţii profesionale ale salariaţilor, care sunt reprezentate în Consiliul naţional al economiei şi muncii;

- 1 de către Federaţia naţională a presei;
- 1 de către Federaţia unitară a presei italiene în străinătate;
- 1 de către cea mai reprezentativă organizaţie a lucrătorilor de frontieră.

La lucrările CGIE participă, fără vot deliberativ:

- directorul general al emigraţiei şi afacerilor sociale din cadrul Ministerului Afacerilor Externe;

- directorul general pentru muncă din cadrul Ministerului Munciii şi al Protecţiei Sociale;

- 1 expert desemnat de miniştrii care fac parte din comitetul interministerial pentru emigraţie; 1 expert desemnat de ministrul de interne; 1 expert desemnat de ministrul comerţului exterior; 1 expert desemnat de ministrul turismului şi 1 expert desemnat de Departamentul pentru italienii de pretutindeni;

- preşedinţii regiunilor şi provinciilor autonome şi delegaţii acestora;
- 1 reprezentant al Consiliului naţional al economiei şi muncii;
- 3 experţi desemnaţi de organizaţiile naţionale ale cooperativelor;
- 4 experţi desemnaţi de cele mai reprezentative (la nivel naţional) organizaţii ale angajatorilor din industrie, agricultură, comerţ şi manufactură. 
Organele Consiliului sunt: Adunarea plenului; Biroul Consiliului; comisiile zonelor continentale; comisiile de lucru în domeniul emigraţiei; grupele de lucru înfiinţate pe diverse subiecte.
CGIE este prezidat de ministrul afacerilor externe. Consiliul alege dintre membrii săi biroul, care este format dintr-un secretar general şi 6 secretari generali adjuncţi (câte unul pentru fiecare zonă continentală şi 1 dintre membrii numiţi), 2 membri aleşi dintre membrii numiţi de Preşedintele Consiliului de Miniştri şi 3 membri pentru fiecare din comisiile zonelor continentale.
În fiecare an, CGIE se reuneşte în plen de două ori şi, dacă este cazul, în şedinţă extraordinară. Şedinţele se desfăşoară la Ministerul Afacerilor Externe. Preşedintele comunică ordinea de zi a lucrărilor fiecărei şedinţe – stabilită de biroul CGIE – Preşedintelui Camerei Deputaţilor, Preşedintelui Senatului şi Preşedintelui Republicii.
Biroul se reuneşte de cel puţin 6 ori pe an, din care două în sesiuni ordinare. 

Cele 3 Comisii ale zonelor continentale  - Europa şi Africa de Nord, America Latină şi Ţările anglofone (Australia, Canada, SUA, Africa de Sud) - se reunesc de 4 ori pe an (2 într-o ţară din zonă şi 2 cu ocazia adunărilor plenare) sunt prezidate de secretarul general adjunct ales în acest scop. Comisiile elaborează un raport anual privind situaţia integrării comunităţilor italiene în zona lor de competenţă, drepturile comunităţilor de italieni şi disputele bilaterale existente între Italia şi ţările din zonă cu incidenţă asupra comunităţilor de italieni din ţările respective.

Modalităţi de desemnare. Membrii aleşi trebuie să aibă reşedinţa de cel puţin 3 ani în ţara gazdă, să fie majori şi să aibă naţionalitatea italiană. În ţările în care se aleg doi sau mai mulţi membri, pot fi desemnate persoane fără naţionalitate italiană dar cu descendenţă italiană, în limita unui număr egal cu jumătate din numărul membrilor aleşi.  
Corpul electoral este format dintr-o adunare constituită, în fiecare ţară, din membrii comitetelor de italieni din străinătate şi din reprezentanţi ai asociaţiilor în limita a 30% din numărul membrilor comitetelor din Europa şi a 45% din numărul membrilor comitetelor pentru ţările din afara Europei. Dacă aceste comitete nu există, asociaţiile comunităţilor italiene prezintă reprezentanţei diplomatice italiene propuneri de candidaţi. 
Finanţare şi resurse financiare
Sumele alocate CGIE sunt înscrise într-un capitol al bugetului Ministerului Afacerilor Externe.
 

Membrii CGIE care nu fac parte din Parlamentul Italian/Parlamentul European beneficiază, pentru participarea la şedinţele prevăzute de lege, de: 
- rambursarea cheltuielilor de călătorie prevăzute pentru funcţionari;

- rambursarea forfetară a cheltuielilor de masă şi de cazare;

- rambursarea forfetară pentru cheltuielile de telefon şi de poştă.

Bugetul CGIE permite rambursarea cheltuielilor de deplasare şi cazare a:

- membrilor Consiliului care participă la reuniunea anuală a comitetelor italienilor din străinătate organizată de reprezentanţa diplomatică;

- persoanelor şi experţilor solicitaţi să participe la deliberări cu vot consultativ.

MAREA BRITANIE
Institutul de cercetări în domeniul politicilor publice (Institute for Public Policy Research) a estimat la 5,6 milioane numărul cetăţenilor britanici cu reşedinţa în străinătate, din care 4,4 milioane cetăţeni cu drept de vot. În decembrie 2011, 23.388 dintre aceştia s-au înscris pe listele electorale.

1. Reprezentarea în Parlament

Cetăţenii britanici stabiliţi în străinătate nu dispun de o reprezentare specifică în Parlament.

2. Participarea la scrutinuri
▪ Cetăţenii cu reşedinţa permanentă/temporară în străinătate, care sunt înscrişi pe o listă electorală consulară, care au avut reşedinţa pe teritoriul Regatului în ultimii 15 ani şi care au fost înscrişi pe listele electorale ale comunei de origine, pot vota prin corespondenţă la alegerile parlamentare şi europene.

Înscrierea pe lista electorală consulară se face pe baza unei cereri a cetăţenului britanic, acceptată de funcţionarul însărcinat cu înscrierea pe această listă (dacă este convins că persoana satisface criteriile de alegător din străinătate). Cererea cuprinde informaţii privind naţionalitatea britanică a solicitantului, inexistenţa reşedinţei pe teritoriul britanic, data părăsirii teritoriului britanic. Înscrierea este valabilă pentru o perioadă de 1 an. 

De la 1 aprilie 2002, după modificarea Legii din 1985 privind reprezentarea poporului, cetăţenii britanici expatriaţi au dreptul de a vota la alegerile parlamentare pentru Camera Comunelor
, cu condiţia de a nu fi părăsit teritoriul naţional de mai mult de 15 ani. 

Iniţial de 5 ani, această durată a fost mărită la 20 de ani în 1989 şi apoi redusă la 15 ani, de Legea din 2000 privind partidele politice, alegerile şi referendumurile.

Membrii forţelor armate şi personalul statului, precum şi soţii/soţiile acestora nu sunt supuşi condiţiei de 15 ani.

3. Circumscripţiile electorale

Exercitarea dreptului de vot este subordonată înscrierii pe listele electorale. Cetăţenii britanici stabiliţi în străinătate se pot înscrie ca alegători cu reşedinţa în străinătate pe listele electorale ale circumscripţiei în care au fost înregistraţi înainte de a pleca din ţară, cu condiţia să nu fi părăsit ţara de mai mult de 15 ani.

Cei care nu au fost niciodată înscrişi ca alegători în Marea Britanie nu au această posibilitate, cu excepţia cazului în care au părăsit ţara înainte de împlinirea vârstei de 18 ani, caz în care se pot înregistra în circumscripţia de domiciliu a părinţilor, păstrându-se şi condiţia de a nu fi părăsit ţara de mai mult de 15 ani.

Alegătorii stabiliţi în străinătate, ca şi cei din Marea Britanie, trebuie să se înscrie pe listele electorale în fiecare an. În acest scop, anual, organele administraţiei le trimit un formular de reînnoire a înscrierii, timp de 15 ani.

Aceştia pot vota prin corespondenţă, prin procură sau personal dacă sunt prezenţi în ziua scrutinului în circumscripţia în care s-au înscris.

4. Reprezentarea de către structuri specifice
Nu există un organism public specific care să asigure reprezentarea instituţională a cetăţenilor britanici cu reşedinţa în străinătate.
Organizaţiile “Conservatorii din străinătate” (Conservatives Abroad)
 şi “Munca internaţional” (Labour International)
 – prima, creaţie a Partidului Conservator şi cea de-a doua a Partidului Laburist - au ca principal obiectiv promovarea şi apărarea intereselor cetăţenilor britanici stabiliţi în străinătate (şi îndeosebi reforma dispoziţiilor legale privind procedura de vot). 
OLANDA
Potrivit informaţiilor Guvernului, numărul cetăţenilor olandezi stabiliţi în străinătate nu este cunoscut. 
În anul 2010, 46.546 de cetăţeni olandezi cu reşedinţa în străinătate s-au înregistrat pe listele electorale pentru alegerile parlamentare (Camera Reprezentanţilor).

1. Reprezentarea în Parlament
Cetăţenii olandezi stabiliţi în străinătate nu au o reprezentare specifică în Parlament.

2. Participarea la scrutinuri

▪ Potrivit articolelor 50-55 din Constituţie, membrii Camerei Reprezentanţilor sunt aleşi  de toţi cetăţenii olandezi, inclusiv de cetăţenii olandezi stabiliţi în străinătate, în timp membrii Senatului sunt aleşi prin vot indirect (conform sistemului proporţional cu scrutin de listă şi vot preferenţial), de un corp de electori format din reprezentanţi ai consiliilor regionale. 
▪ Cetăţenii olandezi cu reşedinţa permanentă/temporară în străinătate au dreptul de a vota – prin corespondenţă, prin procură şi electronic - la alegerile parlamentare şi europene. Pentru fiecare tip de scrutin - parlamentar/european - aceştia trebuie să solicite înscrierea în registrul municipalităţii Haga. 

▪ Pentru fiecare alegere pentru Camera Reprezentanţilor, Consiliul municipal executiv al oraşului Haga întocmeşte listele electorale ale alegătorilor cu reşedinţa în străinătate, pe baza cererilor scrise transmise de aceştia. 

Cererea se completează cu cel mult 6 luni înainte de data scrutinului şi se depune la şeful misiunii consulare competentă teritorial. Şeful misiunii transmite cererea cât de rapid posibil, executivului oraşului Haga. Cererea trebuie primită de municipalitate cu cel târziu 6 săptămâni înainte de data scrutinului.
Autorităţile municipale decid asupra cererii, în termen de 7 zile de la primirea acesteia. În cazul în care cererea este acceptată, solicitantului i se trimite un certificat de vot prin corespondenţă. (Legea electorală din 1989,  Capitolul D – Înregistrarea alegătorilor, Art. D.3)

3. Circumscripţiile electorale

Potrivit prevederilor legii electorale, cetăţenii stabiliţi în străinătate sunt înscrişi, la cerere, pe lista electorală a circumscripţiei Haga, cu 6 luni înainte de data alegerilor.

4. Reprezentarea de către structuri specifice
Nu există un organism public specific de reprezentare instituţională a cetăţenilor olandezi cu reşedinţa în străinătate.
POLONIA
Comunitatea polonezilor de pretutindeni este estimată la aproximativ 15 milioane de persoane. Cea mai mare comunitate se află în America (cca 8-10 milioane); în Europa, cea mai mare comunitate este cea din Germania (398.513 cetăţeni polonezi figurau în Registrul central privind străinii de la Oficiul Federal de Statistică, la sfârşitul anului 2009), Franţa (2 milioane) şi Marea Britanie.

1. Reprezentarea în Parlament

Cetăţenii polonezi cu reşedinţa în străinătate nu au o reprezentare specifică în Parlament. 

2. Participarea la scrutinuri

Potrivit prevederilor Codului electoral (adoptat în 2011)
, cetăţenii cu reşedinţa temporară/permanentă în străinătate pot participa la alegerile legislative, prezidenţiale, europene şi la referendumuri. 
Votul se exercită personal, în cadrul misiunii diplomatice/consulare a Poloniei, sau prin corespondenţă. 

Cetăţenii care se află în străinătate sunt înscrişi pe lista electorală consulară de către şeful postului consular în cauză. Înscrierea se face la cererea persoanei în cauză, oral, în scris, prin telefon, telex sau fax. Cererea trebuie făcută cel târziu cu 3 zile înainte de data desfăşurării scrutinului. Ministrul afacerilor externe, de comun acord cu comisia electorală naţională, stabileşte procedura de exercitare a votului prin corespondenţă de către cetăţenii polonezi cu reşedinţa temporară/permanentă în străinătate. 

3. Circumscripţiile electorale

Secţiile consulare de vot aparţin circumscripţiei electorale Varşovia. 
4. Reprezentarea de către structuri specifice
▪ Nu există un organism public specific care să asigure reprezentarea instituţională a cetăţenilor polonezi cu reşedinţa în străinătate.

▪ Structura parlamentară cu competenţe în domeniul diasporei este, la Camera Deputaţilor, Comisia pentru cetăţenii polonezi aflaţi în străinătate (temporar sau permanent). Comisia are ca atribuţie principală menţinerea şi întărirea legăturilor cu cetăţenii polonezi/de origine poloneză stabiliţi în străinătate.

La Senat, Comisia pentru probleme de emigraţie şi pentru legătura cu polonezii din străinătate monitorizează situaţia comunităţii de polonezi din întreaga lume şi iniţiază diverse proiecte destinate sprijinirii acestora. La şedinţele comisiei participă oficiali guvernamentali şi reprezentanţi ai organizaţiilor non-guvernamentale, iar agenda de lucru cuprinde teme precum: sprijinirea organizaţiilor şi asociaţiilor comunităţilor de polonezi; dezvoltarea învăţământului şi culturii poloneze în cadrul diasporei; protejarea patrimoniului naţional din străinătate; formarea atitudinilor civice; promovarea limbii şi culturii poloneze; acordarea de asistenţă financiară comunităţilor de polonezi din străinătate.
Din anul 2007, Cancelaria Senatului a alocat aproximativ jumătate din bugetul anual pentru proiectele de sprijinire a comunităţilor de polonezi din străinătate. Fondurile sunt direcţionate prin intermediul organizaţiilor non-guvernamentale naţionale, printre care un rol preponderant îl are Asociaţia “Comunitatea poloneză”, înfiinţată în 1990 din iniţiativa preşedintelui Senatului, precum şi Fundaţiile “Sprijin pentru polonezii din est” şi “Semper Polonia”.
▪ Consiliul Consultativ pentru Diaspora Poloneză, înfiinţat, în anul 2002, pe lângă Cabinetul Preşedintelui Senatului, este format din reprezentanţi ai diasporei poloneze şi ai organizaţiilor de polonezi din întreaga lume. În stabilirea priorităţii la finanţare a obiectivelor şi sarcinilor destinate sprijinirii diasporei şi polonezilor stabiliţi în străinătate, Biroul permanent al Senatului (Prezidiul) solicită opiniile Consiliului Consultativ.

5. Relaţiile cu cetăţenii stabiliţi în străinătate
▪ Unul din principalele instrumente de dezvoltare a relaţiilor dintre Polonia şi comunităţile de polonezi din străinătate îl constituie politica privind diaspora.
Printre cele mai importante obiective ale noii politici privind comunităţile de polonezi din străinătate se află:

- creşterea rolului Ministerului Afacerilor Externe în programarea, coordonarea, finanţarea şi implementarea politicii privind diaspora;

- înţelegerea şi sprijinirea intereselor naţionale poloneze în cadrul diasporei,  activarea membrilor acesteia pentru atingerea obiectivelor stabilite şi, în particular, promovarea Poloniei şi a unor acţiuni de diplomaţie publică favorabile.

Politica privind comunităţile de polonezi din străinătate se fundamentează pe noţiunile-cheie de cooperare şi dialog, descentralizare, diversificare, activare, imagine şi diagnoză.

- Cooperare şi dialog: instituirea de parteneriate cu comunităţile de polonezi din străinătate, prin acreditarea partenerilor din diaspora şi dezvoltarea de mecanisme de finanţare şi comunicare bilaterală nerestricţionată la diverse niveluri.

- Descentralizare: promovarea înfiinţării de organizaţii de tip HTA (“Home Town Associations” – Asociaţii ale oraşele natale). Acest subiect a fost incorporat în programul Ministerului Afacerilor Externe intitulat “Sprijin pentru dimensiunea civilă şi locală a politicii externe poloneze”.

- Diversificare: dezvoltarea unei strategii de fundamentare a politicii privind comunităţile de polonezi din străinătate, care să includă acţiuni specifice referitoare la: situaţia politică existentă în ţările gazdă; relaţiile ţării gazdă cu Polonia, inclusiv acordurile bilaterale privind diaspora; poziţiile economice şi politicile de integrare din ţările gazdă; stabilirea profilurilor grupurilor ţintă (vârstă, situaţie economică şi socială, grad de integrare în societatea gazdă, tipuri de relaţii cu ţara natală şi identitatea etnică).

- Activare: stimularea participării membrilor comunităţii la acţiuni culturale, sociale şi politice, element esenţial al înţelegerii de către membrii acestor comunităţi a necesităţii angajării lor sociale, cerinţă fundamentală pentru integrarea în comunitate şi în societatea gazdă.

- Imagine: identificarea de soluţii pentru îmbunătăţirea imaginii Poloniei – ca stat care sprijină în mod activ diaspora - şi a politicii acesteia faţă de emigranţi. 

- Diagnoză: identificarea, monitorizarea şi evaluarea informaţiilor referitoare la resursele, nevoile şi aşteptările comunităţilor de polonezi din străinătate pentru instituirea de acţiuni specifice pe grupuri.

▪ Programe de cooperare

“Planul de cooperare, în anul 2013, cu diaspora poloneză şi cu polonezii din străinătate”, elaborat de Ministerul Afacerilor Externe, a îmbogăţit conţinutul cooperării cu polonezii stabiliţi în străinătate. 

Acţiunile incluse în program au avut ca scop menţinerea legăturilor cu diaspora, precum şi promovarea şi stimularea reîntoarcerii polonezilor în ţară.

Programul intitulat “Conservarea şi revitalizarea moştenirii culturale”, implementat, în anul 2013, de Ministerul Culturii şi al Patrimoniului Naţional, a avut ca obiectiv principal protejarea tradiţiilor şi valorilor minorităţilor etnice şi naţionale din Polonia.

PORTUGALIA
Potrivit informaţiilor incluse în “Raportul privind emigraţia”, publicat de Secretariatul de stat pentru comunităţile portugheze (din cadrul Guvernului) în anul 2013, numărul portughezilor cu reşedinţa în străinătate este estimat la 2,3 milioane de persoane.

1. Reprezentarea în Parlament

Cetăţenii portughezi cu reşedinţa în străinătate nu au o reprezentare specifică în Parlament. 

2. Participarea la scrutinuri

▪ Art.147 din Constituţie prevede că Parlamentul (Adunarea Republicii) este organul reprezentativ al tuturor cetăţenilor portughezi, inclusiv al cetăţenilor portughezi stabiliţi în străinătate. 

Dreptul de vot al cetăţenilor cu reşedinţa în străinătate este consacrat constituţional. Astfel, potrivit art.10 din Constituţie „Cetăţenii portughezi care se află sau domiciliază în străinătate se bucură de protecţia statului în exercitarea drepturilor şi sunt supuşi obligaţiilor care nu sunt incompatibile cu absenţa acestora din ţară.”
▪ Cetăţenii cu reşedinţa permanentă/temporară în străinătate pot vota prin corespondenţă numai la alegerile legislative; la alegerile prezidenţiale, europene şi referendumuri, votul se exercită personal.

▪ Cetăţenii cu reşedinţa în străinătate trebuie să se înscrie pe listele electorale întocmite de misiunile consulare sau ambasade. Pentru alegerile legislative, există două circumscripţii pentru străinătate – circumscripţia “Europa” şi circumscripţia “În afara Europei”; în fiecare din acestea se aleg câte 2 parlamentari. 
Legea electorală privind Adunarea Republicii nr.14 din 16 mai 1979 prevede, la art.3, calitatea de alegători a cetăţenilor înscrişi pe listele electorale întocmite pe teritoriul naţional, în Macao sau în străinătate. 

La alegerile parlamentare din 2011, din 75.053 alegători înscrişi în circumscripţia “Europa”, au participat la scrutin 18.191 alegători (24,24%).

3. Circumscripţiile electorale

Cetăţenii cu reşedinţa în străinătate sunt regrupaţi în două circumscripţii electorale. Prima cuprinde toate statele europene (Circumscripţia “Europa”), iar cea de-a doua toate celelalte state şi Macao (Circumscripţia “În afara Europei”). Din cei 230 de membri ai Adunării Republicii, 4 sunt aleşi de cetăţenii cu reşedinţa în străinătate, respectiv doi parlamentari în fiecare din cele două circumscripţii electorale 
4. Reprezentarea de către structuri specifice
▪ Comisia parlamentară pentru afaceri externe şi comunităţi portugheze este în mod explicit competentă în materia monitorizării situaţiei şi politicilor referitoare la comunităţile portugheze din străinătate.

▪ Consiliile consultative de zonă consulară (înfiinţate în diverse ţări străine)
Statutul consiliilor consultative de zonă consulară este reglementat de Decretul-lege nr.71 din 31 martie 2009.

Misiune. Pe lângă fiecare post/secţie consular(ă) în care înscrişi cel puţin 1.000 de cetăţeni portughezi funcţionează un consiliu consultativ de zonă consulară.
Consiliul prezintă informaţii şi opinii asupra problemelor care privesc cetăţenii portughezi cu reşedinţa în zona consulară şi elaborează propuneri şi recomandări privind politicile în domeniul comunităţilor portugheze din străinătate.

Componenţă şi organizare. Consiliul consultativ de zonă consulară, care se reuneşte de cel puţin 3 ori pe an, este format din:
- şeful postului consular, în funcţia de preşedinte; 

- adjunctul acestuia sau consilierul social sau cultural;

- un număr cuprins între 2 şi 12 membri reprezentând comunitatea portugheză din circumscripţia consulară, desemnaţi de şeful postului consular (2 reprezentanţi pentru comunităţile cu mai puţin de 5.000 de rezidenţi înscrişi şi până la 12 reprezentanţi pentru comunităţile de peste 150.000 de rezidenţi).

▪ Consiliul comunităţilor portugheze (la nivel naţional)

Legea nr.66-A din 11 decembrie 2007 stabileşte competenţele, precum şi modul de organizare şi funcţionare a Consiliului comunităţilor portugheze şi a Consiliului tinerilor din comunităţile portugheze.

Misiune. Consiliul comunităţilor portugheze, organ consultativ care sprijină Guvernul în elaborarea şi implementarea politicilor  privind emigraţia şi comunităţile portugheze din străinătate, are ca principale atribuţii:
- formularea de opinii, la cererea Guvernului sau a Parlamentului, asupra unor proiecte şi propuneri legislative, proiecte de acte legislative şi administrative, precum şi asupra acordurilor internaţionale/normelor comunitare referitoare la comunităţile portugheze din străinătate;

- formularea de opinii asupra unor probleme ridicate de guvernele regionale din insulele Azore sau Madeira în ce priveşte comunităţile care provin din aceste regiuni;

- comunicarea, din proprie iniţiativă, către ministrul pentru emigraţie şi comunităţile portugheze, de informaţii şi opinii asupra problemelor referitoare la portughezii cu reşedinţa în străinătate şi dezvoltarea prezenţei portugheze în lume;

- prezentarea de propuneri şi recomandări de obiective şi aplicarea principiilor politicii naţionale în domeniul emigraţiei.

Componenţă şi organizare. Consiliul este format din 73 de membri din care:
- 63 membri sunt aleşi;

- 1 membru este desemnat de colectivitatea din Madeira;
- 1 membru este desemnat de colectivitatea din Azore;
- 2 membri sunt desemnaţi de şi dintre persoane cu descendenţă portugheză care deţin funcţii elective în state din Europa;

- 2 membri sunt desemnaţi de asociaţiile de portughezi cu reşedinţa în ţări din afara Europei.

Membrii Consiliului sunt aleşi pentru un mandat de 4 ani şi pot deţine numai 3 mandate.

Consiliul are un birou format dintr-un preşedinte, doi vicepreşedinţi şi doi secretari aleşi (de către Consiliu) dintre cei 63 de membri aleşi.

Consiliul se reuneşte, la convocarea Guvernului, la fiecare doi ani în Portugalia pentru adunarea generală (sesiunea plenară) şi, în mod extraordinar, din motive excepţionale importante.

Pot participa, fără drept de vot, membrii Guvernului cu competenţă în materie şi parlamentarii. Consiliul, reunit în şedinţă plenară, poate solicita ca la aceste dezbateri să participe, fără drept de vot, membrii guvernelor regionale, membrii  adunărilor legislative regionale, precum şi diverşi funcţionari şi experţi.

Consiliul poate institui maximum 6 comisii permanente şi maximum 3 comisii temporare care să funcţioneze simultan.

Legea nr.66-A din 11 decembrie 2007 stabileşte regimul de înlocuire a membrilor Consiliului, de suspendare a mandatului acestora, de renunţare şi pierdere a mandatului, precum şi obligaţia responsabililor diferitelor structuri ale statului care funcţionează în străinătate de a coopera cu membrii Consiliului.

De asemenea, legea precizează drepturile de care se bucură membrii Consiliului, care:
- pot interveni în dezbateri, prezenta propuneri şi vota;

- pot solicita, în scris, lămuriri/clarificări şefilor posturilor consulare din circumscripţia consulară în care sunt aleşi;

- pot avea întâlniri semestriale  cu şefii misiunilor diplomatice şi consulare ale Portugaliei din ţara gazdă;

- pot avea întâlniri trimestriale, la ambasadele Portugaliei, cu consilieri şi angajaţi ai Ministerului Afacerilor Externe, pentru a obţine/prezenta informaţii privind problemele sociale, economice, culturale şi educative referitoare la comunităţile portugheze;

- pot solicita, în scris, prin intermediul membrului Guvernului cu competenţă în materie, serviciilor statului din străinătate, informaţii privind comunităţile portugheze şi emigraţia portugheză.

Modalitatea de alegere a membrilor Consiliului. Sunt alegători cetăţenii portughezi de peste 18 ani înscrişi pe lista electorală întocmită de  postul consular aferent locului de reşedinţă, cu cel puţin 50 de zile înainte de data scrutinului. 
Funcţia de membru al Consiliului este incompatibilă cu exercitarea:

- unei funcţii în cadrul unei organizaţii oficiale portugheze din străinătate; 
- de activităţi profesionale în cadrul reprezentanţelor consulare şi diplomatice ale Portugaliei/în cadrul unui detaşament/structuri care desfăşoară activităţi profesionale aflate sub autoritatea Portugaliei. 
Circumscripţiile electorale corespund zonelor de competenţă ale serviciilor consulare. 
Numărul de membri alocat se stabileşte, potrivit principiului proporţionalităţii, în funcţie de mărimea populaţiei înscrise pe listele electorale; numărul maxim este de 8/ţară. 
Finanţare şi resurse financiare. Activităţile Consiliului comunităţilor portugheze sunt finanţate din subvenţia globală înscrisă în bugetul Ministerului Afacerilor Externe.
De asemenea, legea prevede dreptul organelor Consiliului de a utiliza, pentru exercitarea competenţelor, instalaţiile/echipamentele existente în cadrul ambasadelor şi al posturilor consulare. 
3. Consiliul tinerilor din comunităţile portugheze
 
Misiune. Potrivit dispoziţiilor Legii nr.66-A/2007, Consiliul tinerilor din comunităţile portugheze are următoarele atribuţii:
- formularea, la solicitarea Consiliului comunităţilor portugheze, de opinii referitoare la  politica privind tinerii din aceste comunităţi;

- formularea de opinii asupra problemelor legate de participarea civică şi de integrarea socială şi economică a tinerilor emigranţi şi descendenţi ai emigranţilor portughezi din ţara gazdă;

- formularea de opinii asupra proiectelor şi propunerilor legislative, altor proiecte de acte legislative şi administrative, precum şi asupra actelor internaţionale sau comunitare care privesc aceleaşi materii.

Ansamblul opiniilor formulate se transmite Consiliului comunităţilor portugheze.

Consiliul tinerilor din comunităţile portugheze se reuneşte, la convocarea Guvernului, la fiecare 2 ani, în Portugalia. Reuniunile se desfăşoară simultan cu sesiunea plenară a Consiliului comunităţilor portugheze.
Componenţă. Consiliul este format din 11 membri, din care:1 membru din regiunea Asia şi Oceania; 2 membri din regiunea Africa;  2 membri din regiunea America de Nord; 2 membri din regiunea America Centrală şi America de Sud; 4  membri din Europa.
Modalităţi de desemnare. Membrii Consiliului tinerilor din comunităţile portugheze sunt desemnaţi de asociaţiile de tineret din aceste comunităţi.
Finanţare. Activităţile Consiliului tinerilor din comunităţile portugheze sunt finanţate din subvenţia globală înscrisă în bugetul Ministerului Afacerilor Externe (din care se finanţează şi Consiliul comunităţilor portugheze).
SPANIA
Numărul cetăţenilor spanioli stabiliţi în străinătate, era, în anul 2013, de peste 2 milioane de persoane.

1. Reprezentarea în Parlament

Cetăţenii spanioli cu reşedinţa în străinătate nu au o reprezentare specifică în Parlament. 

2. Participarea la scrutinuri
▪ Potrivit art.88 din Constituţie:

- au calitatea de alegători toţi cetăţenii spanioli care se bucură de exerciţiul deplin al drepturilor civile şi politice;

- legea recunoaşte şi statul facilitează exercitarea dreptului de vot al cetăţenilor care se află în străinătate.

În plus, potrivit art.4.1 din Legea nr.40 din 14 decembrie 2006, cetăţenii spanioli cu reşedinţa în străinătate au dreptul de a participa la toate alegerile în aceleaşi condiţii ca şi cetăţenii care au reşedinţa pe teritoriul naţional.

În sfârşit, art.31 din Legea organică nr.5/1985 privind regimul electoral general interzice înscrierea simultană pe lista electorală a spaniolilor care trăiesc în ţară şi pe lista cetăţenilor spanioli stabiliţi în străinătate. 

▪ Cetăţenii spanioli cu drept de vot care au reşedinţa permanentă/temporară în străinătate pot vota la alegerile legislative, regionale şi europene prin corespondenţă sau personal, în cadrul misiunilor diplomatice/consulare ale Spaniei.

▪ Legea organică nr.2 din 28 ianuarie 2011 a modificat Legea organică nr.5 din 19 iunie 1985 privind regimul electoral general. Pentru combaterea fraudei electorale, legea din 2011 a prevăzut obligaţia cetăţenilor spanioli cu reşedinţa în străinătate de a solicita în mod explicit exercitarea dreptului de a vota.
 
3. Circumscripţiile electorale
▪ Nu există o circumscripţie specifică pentru cetăţenii spanioli cu reşedinţa în străinătate. 

▪ Registrul electoral al alegătorilor cu reşedinţa în străinătate se întocmeşte pe baza evidenţei alegătorilor cu reşedinţa în străinătate (Legea organică nr.5/1985 privind regimul electoral general, art.31.2), fiind actualizat de serviciile consulare, potrivit instrucţiunilor trimise de Biroul Electoral. Registrul electoral nu poate fi modificat în anul care precedă data alegerilor. (Legea organică nr.5/1985, art.36)

Alegătorul care, la data scrutinului, nu se află pe teritoriul naţional, solicită comisiei electorale provinciale competente un certificat de înscriere în registrul electoral al alegătorilor care votează prin corespondenţă, în intervalul cuprins între data convocării alegerilor şi 10 zile înainte de data scrutinului. (Legea organică nr.5/1985, art.72, litera a). 
4. Reprezentarea de către structuri specifice
Potrivit Legii nr.40 din 14 decembrie 2006 privind statutul cetăţenilor spanioli din străinătate, aceşti cetăţeni sunt reprezentaţi de consiliile rezidenţilor spanioli
 şi de Consiliul general al cetăţenilor spanioli din străinătate.

De asemenea, Comunităţile Autonome pot constitui organe specifice echivalente acestor entităţi.

▪ Consiliile rezidenţilor spanioli (CRES)
Regimul juridic privind organizarea şi funcţionarea consiliilor rezidenţilor spanioli – organ cu caracter consultativ funcţionând pe lângă misiunile consulare ale Spaniei - este reglementat de Decretul regal nr.1960 din 18 decembrie 2009 privind Consiliile rezidenţilor spanioli în străinătate.

Consiliile rezidenţilor spanioli pot fi înfiinţate în orice circumscripţie consulară în care au reşedinţa cel puţin 1.200 de cetăţeni înscrişi pe lista electorală a cetăţenilor spanioli cu reşedinţa în străinătate.

n lume, există 41 de consilii ale rezidenţilor spanioli, în 25 de ţări, din care: 15 ţări din America Latină şi America Centrală, 7 ţări din Europa, 2 ţări din America de Nord şi 1 ţară din Africa.

Misiune. Organ consultativ şi de consiliere, consiliul are misiunea de a:
- constitui un mijloc de comunicare între comunităţile spaniole din străinătate şi serviciile consulare;

- dezbate şi propune serviciilor consulare măsuri legate de funcţiile acestora şi de a contribui la îmbunătăţirea activităţii serviciilor în circumscripţiile consulare;

- consilia şi de a informa serviciile asupra problemelor care privesc comunitatea spaniolă;

- coopera cu aceste servicii şi cu alte instituţii spaniole şi locale pentru consolidarea caracterului instituţional al acţiunilor desfăşurate în beneficiul spaniolilor;

- colabora cu serviciile consulare cu ocazia alegerii membrilor consiliilor CRES;
- participa la procedura de atribuire a subvenţiilor acordate cetăţenilor spanioli din străinătate. (Decretul regal nr.1960/2009, art.4)
În competenţa consiliilor rezidenţilor spanioli se află:

- protecţia drepturilor civile şi de muncă aferente cetăţenilor spanioli cu reşedinţa în circumscripţia consulară aferentă, în conformitate cu dispoziţiile dreptului internaţional;

- sprijinirea integrării elevilor spanioli în sistemul de învăţământ al ţării gazdă şi a  activităţilor de menţinere a legăturilor culturale cu Spania, îndeosebi în materie de educaţie;

- facilitarea participării rezidenţilor spanioli la viaţa politică a Spaniei, cu respectarea legislaţiei spaniole, a legislaţiei ţării de reşedinţă şi a dreptului internaţional;

- desfăşurarea de acţiuni sociale şi culturale destinate cetăţenilor spanioli.

(Decretul regal nr.1960/2009, art.3)
Componenţă şi organizare.Consiliile rezidenţilor spanioli din străinătate sunt formate din:
- 7 membri aleşi, dacă numărul rezidenţilor spanioli nu depăşeşte 40.000;

- 11 membri aleşi, dacă numărul acestor cetăţeni este cuprins între 40.001 şi 80.000;

- 15 membri aleşi, dacă acest număr depăşeşte 80.000.

În afara membrilor aleşi, la activităţile Consiliului participă, fără drept de vot: şeful postului consular/reprezentantul acestuia; reprezentanţii sindicatelor/ organizaţiilor angajatorilor şi persoanele care sunt invitate; membri ai Consiliului general al cetăţenilor spanioli din străinătate.  (Decretul regal nr.1960/2009, art.5.2)
Modalităţi de desemnare. Membrii CRES sunt aleşi, pentru un mandat de 4 ani, prin vot universal, direct, liber şi secret, de cetăţenii spanioli înscrişi Registrul electoral al cetăţenilor spanioli cu reşedinţa în străinătate. (Decretul regal nr.1960/2009, art.5.1)
▪ Consiliul general al cetăţenilor spanioli din străinătate
 (CGCEE)
Organizarea şi funcţionarea Consiliului sunt reglementate de Decretul regal nr.230 din 15 februarie 2008 privind Consiliul general al cetăţenilor spanioli din străinătate. 

Misiune. Consiliul general al cetăţenilor spanioli din străinătate, prevăzut de articolul 10 din Legea nr.40/2006, este un organ colegial cu caracter “consultativ şi de consiliere” de pe lângă Ministerul Munciii şi al Afacerilor Sociale, Direcţia generală pentru emigraţie. (Decretul regal nr.230/2008, art.1)

Consiliul asigură şi “reprezentarea tuturor comunităţilor autonome şi a oraşelor autonome care doresc acest lucru, precum şi a federaţiilor şi asociaţiilor de emigranţi reprezentative înregistrate.”
Atribuţiile Consiliului, prevăzute de art.2 din Decretul regal nr.230/2008, sunt:
- realizarea/solicitarea realizării de studii privind aspecte legate de cetăţenii spanioli stabiliţi în străinătate;

- formularea de propuneri şi recomandări referitoare la obiectivele şi aplicarea principiilor care inspiră politica privind cetăţenii spanioli stabiliţi în străinătate;

- obţinerea de informaţii referitoare la acţiunile de sprijinire, de către organele Administraţiei generale a statului,  a emigranţilor care s-au reîntors în Spania;

- stabilirea de relaţii cu organele consultative de aceiaşi natură din cadrul  comunităţilor autonome;

- identificarea şi informarea prealabilă referitoare la anteproiectele de lege şi la proiectele de decrete regale din domenii care intră în competenţa sa (drepturi civile, dreptul la muncă şi la protecţie socială, la educaţie şi cultură ) având incidenţă directă asupra cetăţenilor spanioli cu reşedinţa în străinătate; 
- solicitarea anuală de a fi audiaţi în cadrul comisiilor competente ale Parlamentului, pentru a prezenta situaţia cetăţenilor spanioli stabiliţi în străinătate. 
Propunerile, recomandările şi rapoartele Consiliului se transmit Ministerului Muncii şi al Afacerilor Sociale.

Componenţă şi organizare.  Consiliul general este format dintr-un anumit număr de de consilieri, stabilit în condiţiile prevăzute de lege:
- un preşedinte, numit de ministrul muncii, după consultarea membrilor Consiliului şi cu aprobarea, în şedinţa plenului, a cel puţin jumătate din numărul acestora;
- 2 vicepreşedinţi – unul fiind secretarul de stat pentru imigraţie şi emigraţie (care este şi secretarul Consiliului) şi celălalt secretarul general al afacerilor privind migraţia din cadrul Ministerului Afacerilor Externe şi al Cooperării; ambii pot fi reprezentaţi;

- 43 de membri aleşi (număr maxim) în ţările în care există un consiliu al rezidenţilor spanioli, după cum urmează: 4 consilieri în ţările în care listele electorale ale spaniolilor stabiliţi în străinătate depăşesc 200.000 de persoane; 3 consilieri în ţările în care acest număr este cuprins între 100.000 şi 200.000 de persoane; 2 consilieri în ţările în care acest număr este cuprins între 25.000 şi 100.000 de persoane; 1 consilier în ţările în care acest număr este mai mic de 25.000 de persoane;

- membri numiţi - 44 în prezent – de către ministrul muncii şi al afacerilor sociale după cum urmează: 8 consilieri sau un număr care nu depăşeşte 20% din numărul total al consilierilor aleşi, dintre membrii asociaţiilor spaniole reprezentative stabilite în străinătate, din care cel puţin 2 reprezintă tinerii şi femeile
; 8 consilieri reprezentând organizaţiile de antreprenori şi sindicatele cele mai reprezentative; câte un consilier reprezentând fiecare comunitate autonomă şi oraşele Ceuta şi Melilla; câte un consilier având rang de director general reprezentând ministerele justiţiei, al finanţelor, internelor, educaţiei şi ştiinţei. 
Mandatul membrilor Consiliului are o durată de 4 ani.

Consiliul de reuneşte în adunare plenară o dată pe an şi, dacă este necesar, se reuneşte în şedinţă extraordinară.

Consiliul instituie o comisie permanentă compusă din preşedinte, preşedinţii celor 4 comisii de specialitate şi 3 consilieri aleşi de adunarea plenară.

Desfăşurându-şi activitatea în perioada cuprinsă între sesiunile plenare şi compuse din minimum 10 membri, cele 4 comisii de specialitate sunt: comisia pentru afaceri educaţionale şi culturale; comisia pentru muncă şi afaceri sociale; comisia pentru drepturi civile şi participare; comisia pentru tineri şi femei. 
Modalităţi de desemnare. Corpul electoral este format dintr-o adunare constituită, în fiecare ţară, din membrii consiliului/consiliilor CRES. 

Finanţare şi resurse financiare. Statul alocă mijloacele financiare necesare Consiliului pentru realizarea misiunilor sale. 
Membrii Consiliului beneficiază de indemnizaţia de serviciu acordată agenţilor publici, precum şi de rambursarea cheltuielilor de călătorie, cu aprobarea Direcţiei generale pentru emigraţie.

SUEDIA
Din cei 400.000 de cetăţeni suedezi cu reşedinţa în străinătate, circa 125.000 sunt înscrişi pe listele electorale.

1. Reprezentarea în Parlament

Cetăţenii suedezi stabiliţi în străinătate nu au o reprezentare specifică în Parlament.

2. Participarea la scrutinuri

▪ Potrivit art.4, Capitolul 3 din Legea privind Instrumentul Guvernului, au drept de vot cetăţenii suedezi care au sau au avut domiciliul pe teritoriul Regatului, au vârsta de 18 ani împliniţi. 

▪ Cetăţenii cu reşedinţa permanentă/temporară în străinătate pot vota prin corespondenţă la alegerile parlamentare, europene, locale şi referendumuri. (Legea no.84/2003 privind votul prin corespondenţă, art.1)
 
„Art.1
În baza acestei legi, alegătorii care se află în străinătate sau la bordul navelor care navighează în ape internaţionale pot vota prin corespondenţă în cadrul alegerilor generale pentru Parlament, al alegerilor Consiliului districtual şi al Adunărilor municipale, al alegerilor parlamentare anticipate, al alegerilor pentru Parlamentul European şi al referendumurilor. (…)”

▪ Cetăţenii suedezi care nu au reşedinţa în Suedia sunt incluşi pe lista electorală pe o perioadă de 10 ani de la data ultimului recensământ al  populaţiei. Ulterior, aceştia sunt incluşi în lista electorală pe o perioadă de 10 ani, numai dacă notifică Agenţiei Fiscale adresa de domiciliu.

3. Circumscripţiile electorale

Dreptul de vot se exercită de plin drept pe o perioadă de 10 ani de la data părăsirii teritoriului naţional. Acest termen este reînnoibil la cererea fiecărui alegător care comunică adresa sa din străinătate autorităţilor fiscale suedeze. În acest caz, alegătorul primeşte o carte de alegător din străinătate care îi permite să voteze fie prin corespondenţă fie într-o ambasadă/consulat al Suediei.
4. Reprezentarea de către structuri specifice
▪ Nu există un organism public specific de reprezentare instituţională a cetăţenilor suedezi cu reşedinţa în străinătate.
▪ Luând în considerare rata de participare la alegeri a cetăţenilor suedezi stabiliţi în străinătate de aproximativ 30%, Asociaţia “Suedezii în lume” (Svenskar i världen) a propus, în 2011, înfiinţarea unei circumscripţii speciale în care să fie ales un membru al Parlamentului. 
Asociaţia a solicitat, de asemenea, constituirea, în cadrul Parlamentului, a “unui grup de prietenie” al suedezilor stabiliţi în străinătate.

� Consejo general de la ciudadanía española en el exterior


http://www.ciudadaniaexterior.empleo.gob.es/es/destacados/consejo/ 


� Consiglio generale degli Italiani all'estero


http://www.esteri.it/mae/en/italiani_nel_mondo/serviziconsolari/votoestero/elezioniorganismirappresentanza/cgie.html/


� Conselho das comunidades Portuguesas


http://www.portugal.gov.pt/pt/os-ministerios/ministerio-dos-negocios-estrangeiros/quero-saber-mais/sobre-o-ministerio/conselho-das-comunidades-portuguesas/conselho-das-comunidades-portuguesas.aspx


� Potrivit datelor publicate de Ministerului de Interne, la alegerile parlamentare (Consiliul Naţional) din anul 2008, s-au înscris 49.271 de alegători austrieci stabiliţi în  străinătate.


� Până în anul 1989, cetăţenii austrieci cu reşedinţa în străinătate erau excluşi din registrul electoral şi în consecinţă, nu aveau dreptul de a vota.


� Legea federală privind alegerile pentru Consiliul Naţional 


� HYPERLINK "http://www.ris.bka.gv.at/Dokumente/Erv/ERV_1992_471/ERV_1992_471.pdf" ��http://www.ris.bka.gv.at/Dokumente/Erv/ERV_1992_471/ERV_1992_471.pdf�


� Legea federală constituţională


� HYPERLINK "http://www.ris.bka.gv.at/Dokumente/Erv/ERV_1930_1/ERV_1930_1.html" ��http://www.ris.bka.gv.at/Dokumente/Erv/ERV_1930_1/ERV_1930_1.html�


� Sudinfo.be, Mardi 23 Septembre 2014, Record: 461.516 Belges vivent à l'étranger


http://www.sudinfo.be/1108884/article/2014-09-23/record-461516-belges-vivent-a-l-etranger


� Mondiaal Nieuws, 13 octombrie 2013, Les Belges à l’étranger


http://www.mo.be/fr/artikel/les-belges-l-etranger


� Service public federal “Intérieur”, Direction des Elections, Chambre de Représentants, Résultats des listes, Elections 2014


http://elections2014.belgium.be/fr/cha/results/results_start.html#


� Constituţia Belgiei


http://www.senate.be/doc/const_fr.html#c31


� Codul electoral


 “Art.1&1. Orice alegător general trebuie să îndeplinească următoarele condiţii:


să aibă cetăţenie belgiană;


să aibă vârsta de 18 ani împliniţi;


să fie înscris în registrul populaţiei al unei comune belgiene sau în registrul populaţiei ţinut de un post diplomatic sau consular de carieră;


să nu se afle într-unul din cazurile de excludere sau suspendare prevăzute de prezentul Cod.”


� Statistica s-a realizat pe baza informaţiilor furnizate de misiunile diplomatice/consulare, dar trebuie luat în considerare faptul că cetăţenii cehi cu reşedinţa permanentă în străinătate nu au obligaţia de a se înregistra la posturile diplomatice/consulare ale Cehiei.


� Ministry of Foreign Affairs of the Czech Republic, Czech Abroad, People abroad who claim Czech origin, 2011


http://www.mzv.cz/jnp/en/foreign_relations/czechs_living_abroad/


� Art.6 din Legea nr.247/1995 privind alegerile pentru Parlament prevede obligaţia ambasadelor de a întocmi liste speciale pentru alegătorii cu reşedinţa permanentă în străinătate şi reglementează condiţiile şi termenele de înscriere pe aceste liste. 


 “Art. 6- Listele speciale


(…)


5. Ambasadele întocmesc liste speciale pentru alegătorii care:


a) au reşedinţa permanentă în afara teritoriului Republicii Cehia; orice astfel de alegător trebuie să solicite, în scris, includerea pe lista specială, prezentând originalul sau copia legalizată a documentelor prin care se stabileşte identitatea acestuia, cetăţenia cehă şi reşedinţa permanentă pe teritoriul în care are competenţă ambasada care elaborează lista specială pe care urmează a fi înscris; cererea se transmite sau depune la ambasada relevantă cu cel târziu 40 de zile înainte de data alegerilor;


b) folosesc cartea de alegător pentru a vota la ambasade.


6. Ambasadele închid toate listele speciale prevăzute la punctul 5.a, cu 30 de zile înainte de data scrutinului şi le transmit imediat Ministerului Afacerilor Externe. Ministerul informează ambasadele asupra oricăror duplicate posibile. După eliminarea tuturor duplicatelor, dar cu cel târziu 20 de zile înainte de data alegerilor, Ministerul Afacerilor Externe transmite Ministerului de Interne versiunea finală a listelor speciale. Dacă un alegător înregistrat, la cerere, pe o listă specială din străinătate este, de asemenea, înregistrat pe o listă permanentă, Ministerul de Interne informează în acest sens autoritatea locală în competenţa căreia intră lista permanentă respectivă, iar alegătorul este imediat radiat de pe lista permanentă. Alegătorul în cauză este informat asupra radierii de pe lista permanentă de către ambasada pe a cărei listă specială este înscris şi care acţionează pe baza informaţiei primite de la autoritatea locală relevantă.


7. Fiecare ambasadă transmite comisiei electorale districtuale, un extras din lista specială conţinând toţi alegătorii care au dreptul de a vota în circumscripţia electorală specială, la alegerile pentru Camera Deputaţilor.”


(Legea nr.247/1995 Coll. privind alegerile pentru Parlamentul Republicii Cehia


http://www.psp.cz/cgi-bin/eng/docs/laws/1995/247.html)


� Saša Božić, Department of Sociology, University of Zadar: “Is There a Croatian Diaspora in Europe? From ‘Gastarbeiters’ to Transmigrants and Ethnics”, Croatian Studies Review 8 (2012)

� Legea privind alegerea reprezentanţilor în Parlamentul Croaţiei


http://www.sabor.hr/act-on-election-of-representatives-to-the-croatian


� “Art.41 (…) Numărul total al voturilor valabil exprimate în cele 10 circumscripţii ale Republicii Croaţia se împarte la 140, număr care semnifică numărul total al reprezentanţilor aleşi în aceste circumscripţii. Numărul voturilor valabil exprimate în circumscripţia specială se împarte la rezultatul menţionat. Rezultatul obţinut astfel reprezintă numărul reprezentanţilor aleşi în circumscripţia specială. (…)”


� Potrivit legii, acest număr de mandate se stabileşte după fiecare alegere, pe baza unei formule care ia în considerare numărul voturilor exprimate în străinătate şi media numărului de voturi necesare pentru obţinerea unui mandat în ţară.


� Legea privind circumscripţiile pentru alegerile  parlamentare


http://www.sabor.hr/Default.aspx?sec=3298


� Saša Božić, Department of Sociology, University of Zadar: “Is There a Croatian Diaspora in Europe? From ‘Gastarbeiters’ to Transmigrants and Ethnics”, Croatian Studies Review 8 (2012)


http://webcache.googleusercontent.com/search?q=cache:058bh6hZwywJ:http://hrcak.srce.hr/file/151269%2BSa%C5%A1a+Bo%C5%BEi%C4%87,+Department+of+Sociology,+University+of+Zadar&rls=com.microsoft:en-us:IE-Address&oe=UTF-8&gws_rd=cr,ssl&hl=ro&&ct=clnk


� Legea privind relaţiile dintre Republica Croaţia şi croaţii din străinătate


http://www.hrvatiizvanrh.hr/pdf/hmiu38363467.pdf





� Comisia pentru croaţii din străinătate este formată dintr-un preşedinte, un vicepreşedinte, 11 parlamentari şi 4 membri desemnaţi dintre oficiali publici, cadre didactice şi alţi specialişti. (Regulamentul Parlamentului, art.90)


� Regulamentul Parlamentului


http://www.sabor.hr/january-2002-nn-62002


� Constituţia Danemarcei


http://www.thedanishparliament.dk/Democracy/The_Constitutional_Act_of_Denmark.aspx


� Decretul nr.2013-161 din 22 februarie 2013 privind autentificarea populaţiei francezilor stabiliţi în străinătate la 1 ianuarie 2013


� HYPERLINK "http://legifrance.gouv.fr/affichTexte.do?cidTexte=JORFTEXT000027098202&categorieLien=id" ��http://legifrance.gouv.fr/affichTexte.do?cidTexte=JORFTEXT000027098202&categorieLien=id�


� Decretul nr.2003-1377 din 31 decembrie 2003 privind înscrierea în registrul francezilor stabiliţi în străinătate


� HYPERLINK "http://legifrance.gouv.fr/affichTexte.do;jsessionid=29E3419224B7E59DAA46D7B68219983D.tpdjo13v_1&dateTexte=?cidTexte=JORFTEXT000000430926&categorieLien=cid" ��http://legifrance.gouv.fr/affichTexte.do;jsessionid=29E3419224B7E59DAA46D7B68219983D.tpdjo13v_1&dateTexte=?cidTexte=JORFTEXT000000430926&categorieLien=cid�





� Constituţia din 4 octombrie 1958, Versiune consolidată la 6 ianuarie 2015


http://www.legifrance.gouv.fr/affichTexte.do?cidTexte=LEGITEXT000006071194


� Codul electoral, Partea legislativă


http://www.legifrance.gouv.fr/telecharger_pdf.do?cidTexte=LEGITEXT000006070239


� Legea nr.2013-659 din 22 iulie 2013 privind reprezentarea francezilor stabiliţi în străinătate


http://www.legifrance.gouv.fr/affichTexte.do?cidTexte=JORFTEXT000027734839&dateTexte=&categorieLien=id


� Wahl zum 18. Deutschen Bundestag am 22. September 2013 (Textual evaluation of the election results)


http://www.bundeswahlleiter.de/en/bundestagswahlen/BTW_BUND_13/veroeffentlichungen/index.html


� Federal Elections Act


http://www.bundeswahlleiter.de/en/bundestagswahlen/downloads/rechtsgrundlagen/bundeswahlgesetz_engl.pdf





� Secretariatul general pentru grecii din străinătate


� HYPERLINK "http://www.ggae.gr/frontoffice/portal.asp?cpage=NODE&cnode=1&clang=1" ��http://www.ggae.gr/frontoffice/portal.asp?cpage=NODE&cnode=1&clang=1�


� Constituţia Greciei


http://www.hellenicparliament.gr/UserFiles/f3c70a23-7696-49db-9148-f24dce6a27c8/001-156%20aggliko.pdf


� Regulamentul Parlamentului


http://www.hellenicparliament.gr/en/Vouli-ton-Ellinon/Kanonismos-tis-Voulis/ 


� World Council of Hellenes Abroad


http://en.sae.gr/


� Asociaţiile devin membre ale Consiliului în cazul absenţei de federaţii cu luarea în considerare a formelor de structură organizaţionale întâlnite în regiunile individuale ale Consiliului.


� World Hellenic Inter-Parliamentary Association


http://www.whia.gr/central.aspx?sId=103I295I777I323I420684


� World Hellenic Inter-Parliamentary Association - Statute


http://www.whia.gr/central.aspx?sId=103I295I779I323I420706





� Ministerul Afacerilor Externe şi al Comerţului


https://www.dfa.ie/our-role-policies/


� Se estimează că, în întreaga lume, numărul membrilor diasporei este de cca 70 de milioane de irlandezi. Amploarea şi structura diasporei constituie rezultatul unor valuri succesive de emigraţie masivă, de-a lungul a peste 150 de ani. Diaspora irlandeză nu reprezintă un grup omogen fiind formată atât din cetăţeni irlandezi care au părăsit ţara în ultimii ani, cât şi din descendenţii emigranţilor făcând parte din multe generaţii trecute. 


(Department of Foreign Affairs and Trade, Review of Ireland’s Engagement with the Diaspora,  Consultation Paper, 2014


https://www.dfa.ie/news-and-media/publications/publicationarchive/2014/)


� Informaţii din registrul de stare civilă al cetăţenilor italieni cu reşedinţa în străinătate, citate în studiul “Resursa emigraţiei italienilor din străinătate între fluxurile sociale şi economice, 1945-2012”, Observatorul de politică internaţională, nr.60, iulie 2012, p.25 (Osservatorio di politica internazionale, « La risorsa emigrazione, gli Italiani all'estero tra percorsi sociali e flussi economici, 1945-2012 »)





� Legge 23 ottobre 2003, n. 286


"Norme relative alla disciplina dei Comitati degli italiani all’estero"


http://www.camera.it/parlam/leggi/03286l.htm


� Legge 6 novembre 1989, n. 368, “Istituzione del Consiglio generale degli italiani all'estero”.


http://www.esteri.it/MAE/normative/leg6.11.89.pdf


� La 17 aprilie 2015, urmează să se desfăşoare alegeri pentru reînnoirea acestor comitete.


� În anul 2007, această sumă a fost de 1.994.364 €, iar în 2012 de 875.981 €.


� Legea din 2000 privind reprezentarea poporului


“Anexa 2 – Înregistrarea alegătorilor cu reşedinţa în străinătate


Introducere


Art.1. Legea din 1985 privind reprezentarea poporului se modifică după cum urmează:


Dreptul de a vota la alegerile parlamentare


Art.2. Articolul 1 se înlocuieşte după cum urmează:


 (1) Orice persoană are dreptul de a vota ca alegător la alegerile parlamentare în orice circumscripţie dacă:


a. dobândeşte calitatea de alegător cu reşedinţa în străinătate într-o circumscripţie, la data depunerii declaraţiei prevăzute de secţiunea 2 a prezentei legi (“data relevantă”):


b. la această dată şi în ziua scrutinului


i) nu este decăzută din dreptul de a vota


ii) are cetăţenie britanică şi


c. la data scrutinului este înregistrată în registrul alegătorilor parlamentari din respectiva circumscripţie.


(2) În sensul prezentei legi, o persoană dobândeşte calitatea de alegător cu reşedinţa în străinătate într-o circumscripţie la data relevantă dacă:


a. la această dată nu are reşedinţa în Marea Britanie şi


b. îndeplineşte unul din următoarele seturi de condiţii.


(3) Primul set de condiţii:


a. alegătorul este inclus în registrul alegătorilor parlamentari, având adresa în raza circumscripţiei în cauză;


b. înscrierea în registru s-a făcut pe baza faptului că acesta a fost rezident sau este tratat ca rezident în scopul înregistrării, la respectiva adresă;


c. înscrierea în registru a fost valabilă pe o perioadă de 15 de ani care expiră chiar înainte de data relevantă şi


d. ulterior încetării valabilităţii înregistrării nu s-a efectuat nici o altă înregistrare în registrul alegătorilor parlamentari pe baza faptului că acesta a fost rezident sau este tratat ca rezident în scopul înregistrării la orice altă adresă. 


(4) Al doilea set de condiţii:


a. a avut ultima reşedinţă în Marea Britanie în cursul ultimilor 15 de ani care expiră chiar înainte de data relevantă;


b. nu a fost inclus în registrul alegătorilor parlamentari în ultima zi de reşedinţă pe teritoriul Marii Britanii numai din motive legate de vârstă;


c. la această dată, adresa de reşedinţă era situată în raza teritorială a circumscripţiei în cauză şi adresa unuia din părinţi/tutorelui figura în registrul alegătorilor parlamentari sau în registrul alegătorilor guvernului local valabil la data respectivă.


(5) Referirea făcută la paragraful 1 referitoare la incapacitatea legală de a vota a unei persoane nu include referirea la neîmplinirea vârstei de 18 ani; şi referirea făcută la paragraful 4 la registrul alegătorilor guvernului local include o referire la registrul alegătorilor pregătit pentru alegerile locale.”


� Camera Lorzilor este o adunare numită, compusă în prezent din circa 700 de pairi, pe viaţă, 26 episcopi şi arhiepiscopi şi 92 de pairi ereditari.


� Conservatives Abroad


http://www.conservativesabroad.org/


� Labour International


http://www.labourinternational.net/


� Polish Community Abroad, Site-ul StayPoland.com


http://www.staypoland.com/poland-abroad.htm


� Act of 5 January, 2011 - Election Code


http://www.legislationline.org/topics/country/10/topic/6





� Involvement of the Senate of the Third Republic of Poland in the lives of Poles abroad


http://www.senat.gov.pl/gfx/senat/userfiles/_public/k8eng/noty/involvement.pdf


� Anna Fiń, Agnieszka Legut, Witold Nowak, Michał Nowosielski, Kamila Schöll-Mazurek, Views and Attitudes of the Polish Community and Poles Living Abroad on the Policy Towards Polish Expatriate Communities, Bulletin no.148/2013, Institute for Western Affairs Poznan


� HYPERLINK "http://www.iz.poznan.pl/news/773_Polish%20community.pdf" ��http://www.iz.poznan.pl/news/773_Polish%20community.pdf�


� Portal das Comunidades Portuguesas, Relatório Da  Emigração


� HYPERLINK "http://www.secomunidades.pt/web/guest/PostosConsulares" ��http://www.secomunidades.pt/web/guest/PostosConsulares�


� Constituţia Republicii Portugheze


http://www.en.parlamento.pt/Legislation/CRP/Constitution7th.pdf


� Legea nr.14/79 privind alegerea membrilor Adunării Republicii


http://www.en.parlamento.pt/Legislation/LeiEleitoralARen.pdf


� Conselho das comunidades Portuguesas


� Legea nr.66-A din 11 decembrie 2007 privind competenţele, modul de organizare şi de funcţionare a Consiliului comunităţilor portugheze


http://www.cne.pt/sites/default/files/dl/legis_ccp_66_a_2007.pdf


� Conselho da Juventude das comunidades Portuguesas


� Ansamed, General news


http://www.ansamed.info/ansamed/en/news/sections/generalnews/2014/03/20/Crisis-Spanish-citizens-living-abroad-exceed-2-mln_0cc2a439-7490-4b26-9596-68adcb31c43a.html


� La alegerile pentru Congresul Deputaţilor din septembrie 2011, rata de participare a alegătorilor din străinătate a fost de 4,95% faţă de 31,74 la alegerile din 2008.


� Consejos de residentes españoles


� La Ley 40/2006, de 14 de diciembre, del Estatuto de la ciudadanía española en el exterior


http://www.boe.es/buscar/pdf/2006/BOE-A-2006-21991-consolidado.pdf


� Real Decreto 1960/2009, de 18 de diciembre, por el que se regulan los Consejos de Residentes Españoles en el Extranjero


http://www.boe.es/boe/dias/2010/01/02/pdfs/BOE-A-2010-44.pdf





� Consejo general de la ciudadanía española en el exterior


� REAL DECRETO 230/2008, de 15 de febrero, por el que se regula el Consejo General de la Ciudadanía Española en el Exterior


� HYPERLINK "http://www.boe.es/boe/dias/2008/02/16/pdfs/A08734-08737.pdf" ��http://www.boe.es/boe/dias/2008/02/16/pdfs/A08734-08737.pdf�





� În prezent, numărul membrilor aleşi este de 38: 9 din Europa (Germania – 1, Belgia – 2, Franţa – 1, Irlanda – 1, Italia – 1, Olanda – 1, Elveţia – 2); 2 din America de Nord (Canada – 1, SUA – 1); 25 din America de Sud şi America Centrală (Argentina – 4, Bolivia – 1, Brazilia – 2, Chile – 2, Columbia – 1, Costa Rica – 1, Cuba – 2, Guatemala – 1, Mexic – 2, Nicaragua – 1, Panama – 1, Peru – 1, Republica Dominicană – 1, Uruguay – 2, Venezuela – 3); 1 din Africa (Maroc); 1 din Australia.


� Reprezentativitatea asociaţiilor se stabileşte în funcţie de numărul spaniolilor din ţara în care asociaţia are sediul, numărul ţărilor în care asociaţia este prezentă, de activităţile puse în practică, de vechimea acesteia, de numărul membrilor, de existenţa de localuri şi de echilibrul dintre Europa şi America.

